Maria Rios : Kisah Wanita Miskin Yang Kini Bernilai RM120 Juta Disebabkan Sampah

Bak kata pepatah, "One's man trash is another man's treasure". Dan dalam kes ini, sampah adalah penyebab kepada kekayaan seorang wanita, Maria Rios.

Maria Rios dilahirkan di sebuah bandar kecil di Mogotillo, El Salvador. Ibu bapanya, Juan Angel dan Reyna Romero bekerja sebagai petani dan penternak, yang mana jauh lebih baik daripada kebanyakan masyarakat setempat.

Sejak kecil Maria melihat ibu bapanya mampu membantu orang kampung yang susah dengan ibunya menjahit pakaian seragam sekolah dan bapanya pula membeli buku-buku sekolah.

Namun kehidupan "mewah" Maria sekeluarga musnah apabila perang saudara antara pemberontak dan rejim tentera memaksa keluarga mereka untuk melarikan diri dari El Salvador.

Pada musim panas tahun 1980, keluarga mereka meninggalkan negara dalam sebuah "percutian" untuk melawat sahabat di Amerika Syarikat. Ibu bapa Maria yang tak dapat menjual ladang dan peralatan yang mereka miliki disebabkan konflik yang memuncak, hanya mampu membawa simpanan yang mereka ada dan memulakan hidup baru yang sederhana di Houston, Texas.

Tanpa sejarah pekerjaan dan pengetahuan bahasa Inggeris yang terhad, ibu bapa Maria tidak mempunyai pilihan pekerjaan, dan terpaksa bekerja sebagai pembersih pejabat.

"Kami hidup dalam kesempitan. Saya masih ingat ibu membawa saya ke kedai murahan, dan saya ketika itu inginkan sepasang pakaian. Namun ibu berkata kita tak boleh beli pakaian tersebut kerana duit yang ada diperlukan untuk membeli barang dapur," jelas Maria.

Maria kemudiannya mengikuti ibunya bekerja. Ketika mana ibunya mencuci pejabat, Maria akan duduk di pejabat yang mewah dan berangan-angan bahawa satu hari nanti beliau akan duduk seperti itu di dalam pejabatnya sendiri.

Pada usia 18 tahun, Maria telah mendirikan rumah tangga dan itu tak menghalang beliau untuk mencapai matlamat yang paling penting dalam hidupnya, menuju kejayaan yang diimpikan.

Maria yang ketika itu mempunyai seorang rakan bekerja di syarikat pengurusan sisa, Western Waste Industries diberitahu bahawa terdapat banyak peluang di dalam bidang ini, membuatkan Maria menyertai syarikat ini.

Tujuan bekerja di syarikat ini adalah untuk membiayai pendidikannya di kolej, namun ia telah menjadi pusat pendidikan kepada beliau.

Dalam masa 3 tahun, kerjaya Maria berkembang dengan cepat bermula daripada hanya menjawab panggilan kepada penghantaran, kemudiannya kepada jabatan perakaunan dan berakhir di jabatan alam sekitar di mana beliau menguruskan bahan-bahan berkos dan berisiko tinggi.

Dan ketika sepanjang beliau belajar di kolej dan melahirkan 3 orang anak, Maria tidak pernah berhenti bekerja. Beliau merupakan seorang yang sangat bercita-cita tinggi. Namun ia merupakan cabaran yang sukar bagi Maria untuk mengimbangi kerjaya sambil membesarkan keluarga serta menghadiri kuliah pada masa yang sama.

Akhirnya pada tahun 1997, Maria menamatkan pelajarannya di Universiti Houston dengan ijazah sarjana muda dalam bidang perniagaan dan bertekad untuk menggunakan ijazah yang diperoleh dalam memulakan perniagaan.

"Mungkin saya mampu memperoleh jawatan yang lebih tinggi dengan gaji yang lebih besar, tetapi saya mahukan perniagaan dengan potensi yang lebih luas yang mana saya dapat lihat dalam perniagaan sampah ini," jelas Maria.

Maria menyedari bahawa syarikat-syarikat kecil bukanlah watak utama sedia ada dalam industri pengurusan sisa yang mana ini menawarkan peluang perniagaan dan peluang berkhidmat kepada masyarakat.

Suaminya yang bekerja sebagai bidang penyelenggaraan pada mulanya tidak begitu senang dengan idea perniagannya kerana risikonya tinggi dan hanya inginkan gaji tetap yang mampu menyara keluarga.

Namun Maria mahukan lebih. Beliau merancang strategi perniagaan dan langsung membuat pinjaman RM993,000 daripada bank. Wang tersebut digunakan untuk membeli dua buah trak sampah pertamanya, dan menubuhkan syarikat yang diberi nama Nation Waste, yang kini bernilai RM120 juta.

Maria bermula dengan kecil-kecilan dan memberikan perkhidmatan kepada pelanggan minoriti sambil perlahan-lahan membina perniagaannya. Pada awalnya, Maria memperoleh pulangan yang hanya cukup untuk kehidupannya di samping keuntungan kecil, namun terus melaburkan keuntungan tersebut ke dalam syarikatnya.

Dan pada Ogos 2005, ketika Taufan Katrina melanda Texas, Maria melihat tragedi ini sebagai satu peluang untuk sekali lagi menghubungkan perniagaannya dengan masyarakat tempatan.

Beliau menyediakan perkhidmatannya dengan kadar harga yang lebih murah kepada keluarga-keluarga dan perniagaan-perniagaan yang tidak berkemampuan berbelanja besar untuk pulih daripada bencana alam ini.

Berita murah hati perkhidmatan syarikat Maria ini kemudiannya tersebar, membuatkan Nation Waste berkembang dengan pesat sekali iaitu dua kali ganda daripada yang sebelumnya di antara tahun 2005 dan 2010.

2 buah trak pada awalnya kini menjadi 21 buah trak dan syarikat ini berkembang kepada 4 unit perniagaan, daripada perkhidmatan pemadatan sisa, kemudiannya berkembang kepada pengitaran semula dan seterusnya kepada tandas mudah alih.

Pada tahun 2013, Maria Rios dinamakan oleh majalah Fortune sebagai "Ten Most Powerful Women Entrepreneurs". Menjelang tahun 2015, Nation Waste memiliki 29 buah trak dan dibantu oleh 41 orang pekerja, dengan nilai syarikat sebanyak RM120 juta.

Kini, Maria Rios Presiden dan Ketua Pegawai Eksekutif Nation Waste, Inc. syarikat penyingkiran sisa milik wanita Hispanik pertama di Amerika Syarikat. Dedikasi Maria untuk menyediakan khidmat pelanggan yang berkaliber tinggi telah membolehkan Nation Waste, Inc. menjadi salah satu syarikat penyingkiran buangan milik minoriti terbesar di Houston.

"Siapa jangkakan bahawa seorang kanak-kanak yang datang ke Amerika Syarikat dari El Salvador mampu mencapai impiannya sebegini besar. Ketekunan ini telah terbayar dan sayalah buktinya," jelas Maria.


5 Keputusan Paling Merugikan Pernah Dilakukan Dalam Industri Teknologi

Dunia perniagaan memerlukan seseorang atau sesebuah syarikat melakukan pelbagai keputusan yang tepat. Keputusan yang diambil pula kebiasaannya perlulah menepati kehendak dan visi syarikat. Bagaimanapun, sejarah sudah membuktikan wujud banyak 'kesilapan-kesilapan' yang dilakukan oleh syarikat-syarikat dan orang perseorangan, yang akhirnya menyebabkan mereka kerugian atau terlepas sesuatu yang sangat berharga. Semuanya mungkin berpunca daripada kegagalan mentafsir potensi apa yang datang atau perasaan kurang sabar tentang sesuatu,

Berikut adalah 5 keputusan yang diambil dan kami rasakan menyebabkan penyesalah bertahap tak sudah pada mereka yang terlepas peluang.

Pada zaman sebelum Google menjadi gergasi yang kita kenali sekarang, Sergey Brin dan Larry Page cuba menjual idea dan sistem mereka kepada mana-mana pembeli yang berminat. Salah satu syarikat yang ditawarkan oleh mereka adalah Excite, sebuah syarikat pengendali carian internet ketika itu.

Sistem yang dibangunkan oleh Sergey dan Larry mampu mengindekskan keseluruhan laman web yang ada di dunia amat pantas namun bagi George Bell, CEO kepada Excite, tawaran membeli Google ketika itu dengan harga $1 juta dilihat tidak berbaloi. George merasakan apa yang mereka tawarkan bukanlah sistem carian yang dia rasakan berpotensi dan Sergey serta Larry ketika itu, hanyalah dua budak mentah dalam perniagaan.

Usaha Sergey dan Larry mahu menjual Google kepada George tidak berhasil walaupun mereka sudah menurunkan harga kepada $750 ribu. Excite meneruskan perkhidmatan enjin carian yang mereka tawarkan, mengalami kemerosotan teruk serta terpaksa dibeli oleh syarikat lain pada tahun 2004. Bagi Google pula, rasanya tak perlu kami ceritakan apa berlaku.

Pada tahun 1973, Steven Sasson, seorang pereka telah diberikan tugas oleh syarikat tempat dia bekerja, Kodak, untuk mengkajo teknologi yang dinamakan Charged Coupled Device atau CCD. Pada waktu tersebut Kodak tidak tahu adakah CCD boleh dimanfaatkan kepada sebarang bentuk produk secara praktikal, jadi Steven bertanggungjawab menggabungkan teknologi tersebut dengan mana-mana produk Kodak.

Kodak satu ketika dulu adalah gergasi industri kamera melalui pengeluaran peranti kamera dan juga gulungan filem. Selepas dua tahun bereksperimen dengan CCD, Steven mendapati CCD mampu digunapakai untuk menghasilkan kamera yang mampu merakamkan gambar dalam format digital. Namun ciptaannya tidak dipandang serius berikutan kelajuan memproses gambar yang perlahan.

Pada tahun 1989, Steven serta seorang lagi pereka bernama Robert Hills berjaya mencipta kamera SLR digital pertama dunia. Walaupun begitu, ciptaannya ditolak oleh Kodak sekali lagi berikutan Kodak tidak mahu menggangu perniagaan asas mereka yang masih mengutamakan kamera dan strip filem.

Walaupun Kodak tetap memegang paten kepada kamera SLR pertama dunia namun teknologi yang dibangunkan mereka sendiri, dibeli oleh syarikat-syarikat lain. Kodak cuba mengubah model perniagaan mereka namun nasib tidak menyebelahi mereka dan syarikat gergasi itu mengumumkan penutupan perniagaan mereka pada 2012. (rujukan)

Terkenal sebagai seorang yang sukar untuk ditewaskan dalam perbincangan, John Antioco adalah CEO kepada syarikat terkenal Blockbuster yang menawarkan perkhidmatan sewaan filem dalam bentuk cakera kepada pelanggan berdaftar.

Netflix yang pada ketika itu masih lagi menjadi syarikat yang menyewakan filem kepada pelanggan menggunakan perkhidmatan penghantaran pula mengalami masalah kewangan yang ketara. CEO Netflix ketika itu, Reed Hastings menghubungi John dan menawarkan kepada Blockbuster untuk membeli syarikat Netflix pada harga $50 juta.

Tawaran itu diulang beberapa kali dan ditolak dengan cara yang agak kasar membuatkan Netflix terpaksa mencari pembeli lain. John mengambil keputusan mengadakan kerjasama selama 20 tahun dengan sebuah syarikat bernama Enron yang mahu menawarkan perkhidmatan video atas talian namun perjanjian mereka hanya berjalan selama 9 bulan. Sementara Netflix pula dilancarkan di Malaysia pada tahun 2016. (rujukan)

Ketika Apple ditubuhkan pada tahun 1976, Ronald Wayne adalah salah seorang daripada 3 orang pengasas syarikat tersebut bersama Steve Wozniak dan Steve Jobs. Ronald atau Ron memegang 10 peratus saham dalam syarikat yang baru ditubuhkan itu.

Bagaimanapun, Ronald yang ketika itu berusia 40 tahun merasa janggal bekerjasama dengan dua Steve yang ketika itu baru berusia 20-an. Ini membuatkan dirinya rasa kurang selesa apabila terpaksa bergandingan dengan dua orang yang mempunyai tahap intelek hebat dan tahu apa matlamat syarikat Apple.

Selepas 12 hari Apple ditubuhkan, Ron menjual 10% pegangan sahamnya kepada Steve Jobs dan Steve Wozniak, mendapat kembali $800 yang telah dilaburkan beserta $1500 sebagai amaun tambahan. Persahabatan mereka berkekalan selepas itu dan Ron Wayne mengaku, dia tidak menyesal sedikit pun menjual kembali sahamnya pada tahun 1976. (rujukan)

Pada tahun 1876, Alexander Graham Bell berjaya mencipta satu alat yang berjaya menyalurkan suara melalui wayar yang digelarkan telefon. Bagi menjayakan produk tersebut supaya dapat dipasarkan secara meluas, Alexander dan pasukannya mencari mana-mana syarikat yang mahu membeli paten hakmilik mesin telefon.

Alexander dan rakannya, pelabur bernama Gardiner G.Hubbard menawarkan kepada The Telegraph Company (nama lama Western Union) nilai hakcipta telefon dengan harga $100,000. Presiden syarikat itu, Chauncey M.DePew melantik beberapa orang jawatankuasa yang bertanggungjawab menilai tawaran Alexander dan Gardiner. Hasilnya mengecewakan.

Jawatankuasa itu mengkritik hasil ciptaan Alexander, berikutan kualiti audio yang disampaikan lemah dan kesimpulan yang mereka dapat - alat 'telefon' yang dicipta tidak mungkin akan berjaya menyalurkan suara apabila jarak antara dua telefon semakin bertambah. Mereka berpendapat mustahil orang ramai akan mahu menggunakan 'telefon' berbanding perkhidmatan telegram yang jelas jauh lebih tepat dan mudah difahami.

Kesimpulan yang mereka perolehi dalam kajian mereka ketika itu; tawaran $100,000 untuk membeli hakcipta telefon adalah sangat-sangat tidak berpatutan dan besar kemungkinan tidak akan memberi sebarang faedah bagi syarikat mereka di masa depan. Jadi mereka mencadangkan agar pembelian itu tidak diteruskan kerana ciptaan Alexander Graham Bell itu tidak lain tidak bukan, hanyalah sebuah permainan berbanding dengan sistem telegram yang sedia ada. Tak perlu kami tunjukkan di mana berlakunya kesilapan dalam kisah ini. (rujukan)


6 Persoalan Dan Penjelasan Tentang Dajjal al-Masih Yang Ramai Tertanya-Tanya

Dajjal. Satu nama yang kerap disebutkan oleh umat Islam seluruh dunia mengenai kedatangannya untuk menjajah dunia dan pemikiran manusia satu hari nanti. Bagaimanapun, kisah-kisah tentang Dajjal banyak bercampur gaul dengan kisah-kisah yang tidak diketahui dari mana puncanya, sehingga menimbulkan kekeliruan pada golongan Muslim yang mahu mempelajari tentangnya.

Soalan ini tidak lagi perlu ditimbulkan lagi kerana memang kewujudan Dajjal terbukti ada. Menerusi satu hadis Riwayat al-Bukhari, isteri Nabi Muhammad saw., Aisyah menceritakan tentang doa yang diamalkan oleh Rasulullah setiap hari selepas solat.

Doa tersebut yang bermaksud : "Ya Allah, sesungguhnya aku berlindung pada-Mu daripada azab kubur, aku berlindung pada-Mu daripada buruknya fitnah al-Masih al-Dajjal, daripada fitnah hidup dan mati. Ya Allah aku berlindung pada-Mu daripada dosa serta hutang yang sukar untuk dibayar"

Hadis ini secara jelas memberikan kita bukti untuk tidak lagi menyangkal kewujudan Dajjal al-masih.

Perkataan Dajjal itu sendiri sebenarnya membawa makna 'menutupi' atau 'melindungi' dari segi bahasa. Jadi perumpamaan 'dajjal' jika dijadikan frasa penuh, membawa maksud 'seseorang yang menutupi atau melindungi kebenaran dengan kebatilan.' Kebolehan utama Dajjal adalah mencantikkan perkara elok supaya manusia tertarik kepadanya, menggunakan tipu dayanya.

Menurut hadis-hadis sahih, Dajjal boleh dikenali kerana dia menyerupai seorang manusia. Sifat manusianya pula agak unik kerana ada tanda-tanda tertentu yang hanya dimiliki oleh Dajjal pada tubuh badannya.

Dajjal dikatakan mempunyai tiga huruf yang membentuk perkataan kafir di antara dua matanya dan semua manusia mukmin akan mampu membaca huruf tersebut walaupun dia seorang yang buta huruf. Rambutnya kerinting dan kasar, serta kulitnya berwarna coklat kemerah-merahan. Tubuhnya besar tetapi tidak tinggi.

Matanya buta di sebelah kanan dan bukannya hanya bermata satu. Dajjal bermata satu sahaja adalah salah satu salah anggap paling popular yang kerap disebarkan.

Terdapat beberapa pendapat cuba menjelaskan mengapa nama Dajjal tidak disebut di dalam al-Quran. Bagaimanapun, ahli hadis dan ulama' bersetuju Dajjal sebenarnya sudah disebutkan dalam al-Quran cuma tidak disebutkan secara jelas dan terang (explicit). Sebagai contoh dalam surah al-An'am yang membawa makna;

“Kedatangan sebahagian daripada tanda-tanda Tuhanmu (yang menjadi tanda-tanda Hari Kiamat). Pada hari datangnya sebahagian daripada tanda-tanda Tuhanmu itu, tidak berfaedah atau bermanfaat lagi iman seseorang yang tidak beriman sebelum itu atau yang tidak berusaha mengerjakan kebaikan mengenai imannya”. (al-An’am ayat 158)

Maksud 'tanda-tanda' yang terkandung dalam ayat tersebut apabila dirujuk kepada sebuah hadis sahih dari riwayat Muslim yang berbunyi :

Daripada Abu Hurairah RA, bahawa Rasulullah saw. bersabda - "Tiga perkara apabila ia keluar tidak akan memberi manfaat akan iman seseorang itu yang sebelumnya mereka itu tidak beriman atau sebelumnya mereka tidak berusaha untuk melakukan kebaikan pada imannya. (Tiga perkara tersebut adalah) terbitnya matahari dari barat, keluarnya Dajjal dan juga al-Dabah yang melata di bumi”.

Wujud persamaan yang sangat jelas di antara firman Allah swt. dalam surah tersebut dan hadis yang dinyatakan oleh Rasulullah saw. Peranan Rasulullah saw. sebagai Rasul yang bertanggungjawab menjelaskan sebarang ketidak fahaman umat Islam tentang ayat al-Quran perlu diambil kira.

Ada umat Islam yang percaya Dajjal ini adalah satu organisasi yang membawa kepercayaan batil secara besar-besaran. Dalam pada masa yang sama, kelompok ini juga dilihat seperti cuba menafikan kebenaran kewujudan Dajjal sebagai seorang manusia.

Bagaimanapun, hakikat yang harus diterima umat Islam adalah Dajjal yang keluar pada akhir zaman adalah menyerupai seorang manusia, berdasarkan kepada hadis-hadis sahih yang secara jelas menerangkan rupa paras Dajjal yang akan muncul nanti.

Harus diperjelaskan, oleh kerana Dajjal membawa maksud 'menutupi kebenaran dengan kebatilan' jadi tidak salah untuk dikatakan akan ada individu-individu yang mampu menampakkan sifat-sifat yang sama dengan sifat Dajjal.

Namun kita harus memahami perbezaannya. Nama seperti Ibn Sayyad atau Musa bin Samiri boleh dianggap sebagai Dajjal jadi kita harus memahami wujudnya konsep 'Dajjal di antara para Dajjal' yang menunjukkan akan ada manusia-manusia yang mirip sifatnya dengan Dajjal yakni gemar menutup kebenaran dengan kebatilan.

Ada banyak pendapat berkenaan siapakah Dajjal yang sebenar dan tidak ada jawapan khusus yang diberikan dalam hal ini, jadi apa yang lebih baik bagi umat Islam amalkan adalah memahami Dajjal itu satu konsep perbuatan buruk dan pada masa yang sama, turut mempercayai akan muncul seorang manusia yang bergelar Dajjal merosakkan kepercayaan manusia di bumi ini.

Sekiranya selama ini anda turut sama percaya Dajjal adalah televisyen atau skrin telefon, perkara itu mungkin boleh dipandang sebagai alat nak men-dajjal-kan umat manusia. Tetapi Dajjal itu sendiri, adalah seorang manusia.

Hanya Allah swt. mengetahui bilakah Dajjal akan hadir, tetapi umat Islam sentiasa diperingatkan tentang perkara yang perlu dititikberatkan dalam menghadapi kedatangan Dajjal. Ada beberapa perkara yang perlu kita persiapkan dalam diri kita bagi menghadapi cabaran yang pasti berlaku satu hari nanti;

Surah al-Kahfi merupakan surah yang perlu kita baca dan hafalkan dalam menentang kekeliruan yang dibawa oleh Dajjal. Menurut sebuah hadis yang diriwayatkan oleh Imam Muslim, daripada Abu Darda’ RA, bahawa Nabi SAW bersabda: “Sesiapa yang menghafal 10 ayat daripada awal surah al-Kahfi akan terselamat daripada fitnah Dajjal”.

Maksudnya: “Ya Allah, sesungguhnya aku berlindung kepada-Mu daripada azab kubur, daripada azab neraka Jahannam, daripada fitnah kehidupan dan setelah mati serta daripada kejahatan fitnah al-masih al-Dajjal”.


5 Spesis Ular Paling Besar Di Dunia

Ular adalah spesis reptilia yang menjadi fobia hampir kesemua populasi di atas muka bumi ini, kecuali mereka yang menjadikan spesis ini sebagai makanan. Ia mampu mencapai saiz yang sangat menggerunkan, dan juga sangat menakjubkan dari pelbagai segi.

Pasti ramai yang tertanya-tanya bagaimana makhluk ini mampu menelan haiwan lain yang mana bersaiz lebih besar.

Pada tahun 2016, seekor ular sawa batik dijumpai di sebuah kawasan pembinaan flyover di Paya Terubong, Pulau Pinang, berukuran 8 meter. Ular ini dikatakan mungkin ular terbesar di dunia, mengalahkan ular yang ditabalkan oleh Guinness Book of World Records sebagai ular terbesar di dunia, yang diberi nama Medusa.

iluminasi.com kali ini ingin berkongsi dengan pembaca mengenai 5 spesis ular yang paling besar di dunia.

Ular ke-5 terbesar di dunia ini mampu mencapai panjang maksimum 6.4 meter dan berat mencecah 91 kilogram. Ular sawa India mempunyai kulit yang menarik berwarna kuning, coklat atau krim dengan tanda gelap.

Tanda-tanda ini membantu spesis ini untuk menyamai latarbelakang yang sering bertukar-tukar. Ia mampu memanjat pokok dengan mudah dan juga pakar dalam berenang. Namun, kebanyakan daripada hidup ular ini dihabiskan di atas tanah.

Sebagai spesis yang gemar bersendirian, ular sawa India hanya akan berkumpul ketika musim mengawan. Ia biasanya memburu pada waktu malam dan mempunyai lubang deria haba pada rahang atas dan bawah bagi mengesan mangsa pada waktu malam.

Selepas menangkap mangsa seperti tikus dan mamalia kecil lain, dan juga burung serta amfibia, ular sawa gergasi membunuh dengan cara melilit.

Ular sawa batu Afrika mampu mencapai panjang maksimum 7.5 meter dan berat sehingga 114 kilogram menjadikannya ular paling besar di Afrika dan yang ke-4 paling besar di dunia. Ia biasanya dijumpai di paya, padang rumput dan hutan tropika di Afrika Tengah dan Barat.

Ular tak berbisa ini mempunyai badan bercorak dengan tompok dan tanda. Ia membolehkan ular ini menyamar dengan baik ketika di habitan yang berbeza-beza, mengikut kesukaan.

Seperti ular sawa lain, spesis ini membunuh mangsa seperti tikus, kijang, monyet, khinzir, cicak dan buaya dengan cara lilitan badan. Jika ia memakan kijang atau buaya, ia mampu hidup selama satu tahun tanpa makanan.

Ular ini adalah spesis ular yang tidak berbisa dan yang ketiga paling besar di dunia. Ia mampu mencapai panjang di antara 5 hingga 7.6 meter dengan berat maksimum 137 kilogram. Habitat ular sawa Myanmar adalah di paya, rawa, hutan, padang rumput dan lembah sungai di Asia Tenggara.

Ia juga merupakan antara spesis ular sawa yang paling cantik di dunia, yang mempunyai warna berbeza-beza termasuklah kelabu, coklat, coklat kekuningan dengan tompok-tompok kemerah-merahan.

Tidak seperti ular-ular lain, penglihatan ular ini sangat teruk namun ia mempunyai reseptor kimia dan lubang pengesan haba untuk memburu mangsa. Ia juga mempunyai gigi melengkung ke belakang membantu mengelakkan mangsa daripada terlepas.

Cara membunuh mangsa adalah dengan melilit dan rahang ular ini yang berengsel membolehkannya untuk menelan mangsa secara keseluruhan. Makanan biasa ular ini adalah arnab, tikus, burung kecil, rusa dan khinzir. Ular ini mampu hidup untuk beberapa bulan tanpa makanan selepas memakan mangsa bersaiz besar.

Mampu mencapai panjang maksimum 10 meter dan berat mencecah 135 kilogram, ular sawa batik adalah ular terpanjang di dunia dan juga spesis ular kedua terbesar di atas muka bumi ketika ini.

Malah, ular sawa ini adalah spesis ular sawa yang paling besar di dunia. Ia biasanya ditemui di kawasan hutan hujan atau sungai kecil di Asia Tenggara. Ia tidak beracun dan kebanyakannya dijumpai di atas tanah.

Selain daripada bersaiz besar, ular sawa batik dikenali kerana warnya yang sangat menarik dan menonjol. Kulit ular ini terdapat dalam pelbagai warna termasuklah emas, hitam dan hijau zaitun, dengan tompokan coklat. Warna dan corak ini membolehkan ular sawa batik sukar dikesan di pelbagai habitat.

Ia biasanya hidup bersendirian dan sangat agresif serta aktif waktu malam. Ular ini menjadikan tikus, monyet, kumbang, rusa dan khinzir sebagai makanan ruji yang mana dililit sehingga tak bernafas dan dimakan.

Anaconda hijau adalah ular yang terbesar di dunia yang masih wujud. Spesis ini mampu membesar di antara 6 hingga 9 meter panjang dan berat mencecah 250 kilogram, 2 kali ganda berat ular sawa batik.

Anaconda hijau tidak mempunyai bisa dan biasanya dijumpai di paya, rawa atau di sungai seluruh Amerika Selatan.

Ular betina biasanya lebih besar daripada ular jantan. Seperti namanya, ular ini mempunyai kulit berwarna hijau zaitun dengan tompok-tompok hitam.

Spesis ini adalah haiwan yang aktif pada waktu malam namun dipercayai berburu pada siang hari. Bertentangan dengan mitos, ular ini tidak memakan manusia. Diet biasa ular ini termasuklah rusa, tapir, buaya, ikan dan kura-kura.


Senarai 10 Tamadun Purba Paling Tua di Dunia

Kebanyakan orang menganggap bahawa tamadun Mesir Purba adalah tamadun tertua di dunia. Namun, kenyataan ini adalah salah sama sekali kerana dalam kalangan tamadun purba, tamadun Mesir boleh dikatakan antara tamadun yang agak baharu berbanding beberapa tamadun lain dalam senarai di bawah.

Rom Purba adalah sebuah tamadun Italic yang mendapat namanya daripada pengasasnya iaitu Romulus. Pada kemuncak kekuasaannya antara kurun pertama dan kedua, Rom adalah antara empayar terbesar di antara dunia purba, dengan sebanyak 50 hingga 90 juta rakyat di bawah pemerintahannya, bersamaan dengan 20 peratus populasi dunia pada ketika itu. Kejatuhan tamadun Rom bermula pada tahun 476 AD apabila suku kaum Germanic menggulingkan Maharaja Rom.

Antara salah sebuah tamadun Mesoamerika yang agung, tamadun Olmec bermula kira-kira 3000 tahun lalu di kawasan pesisiran pantai di Teluk Mexico. Diingati kerana seninya, tamadun ini meninggalkan pelbagai artifak, termasuklah jed, obsidian, magnetit, dan ukiran kepala yang diperbuat daripada batu. Kejatuhan tamadun ini pada sekitar 400 BC berlaku disebabkan perubahan cuaca yang mengakibatkan kemarau yang berpanjangan, yang seterusnya menghancurkan aktiviti berasaskan pertanian dan menyebabkan masyarakatnya mati kelaparan.

Tamadun Tiwanaku terletak di kawasan tanah tinggi Andean, Bolivia. Antara peninggalan tamadun ini termasuklah Piramid Akapana, sebuah infrastruktur kuno yang tertua di Amerika Utara, dibina ketika zaman kemuncak tamadun Tiwanaku. Menjadi perintis kepada Empayar Inca, tamadun ini wujud selama lebih 2700 tahun, 3 kali ganda tempoh kewujudan Empayar Roman.

Rekod bertulis pertama daripada salah satu tamadun paling tua di dunia adalah daripada Dinasti Shang, yang berjaya menyatukan sebahagian besar kerajaan di utara tengah China. Namun, hanya sekitar 221 BC China berjaya disatukan di bawah sebuah kuasa pusat, di bawah pemerintah pertamanya, iaitu Maharaja Qin Shi Huang. Baginda mengasaskan Dinasti Qin (221 - 207 BC), dan membina sebahagian Tembok Besar China bagi mengelakkan serangan daripada kaum Mongol di utara kerajaan berkenaan.

Kira-kira 5000 tahun lalu, Pulau Crete yang terletak di timur Mediterranean, adalah merupakan lokasi tamadun Eropah yang pertama, iaitu Tamadun Minoan yang dinamakan sempena maharaja mereka, iaitu Minos. Sekitar 2000 BC, di puncak ketamadunan, empayar Minoan berjaya membina beberapa istana, jalan berturap serta sistem kumbahan tersendiri. Bagaimana sebuah tamadun dari zaman gangsa yang suatu ketika dahulu aman makmur ini boleh hilang? Ramai pakar percaya tsunami adalah puncanya, memberi inspirasi kepada kewujudan Lagenda Atlantis (kerajaan bawah laut).

Permulaan dinasti tamadun Mesir Purba dikatakan bermula apabila manusia mula mendiami kawasan di sekitar Sungai Nil bagi melakukan aktiviti bercucuk tanam. Penempatan ini terbahagi kepada Lower Kingdom dan Upper Kingdom, sehinggalah pada tahun sekitar 3150 BC, Firaun Menes (Narmer) berjaya menyatukan kedua kerajaan ini dan menubuhkan ibu negeri pemerintahan diraja di Memphis. Penyatuan ini bertahan selama beribu tahun, sehinggalah tahun 332 BC apabila Alexander the Great dari empayar Macedonia menakluki kerajaan tersebut.

Tamadun Mesopotamia bermula di sebuah kawasan yang hari ini kita kenali sebagai Iraq, sekitar 7000 tahun lalu, yang turut menyaksikan kebangkitan beberapa empayar agung, termasuklah Empayar Sumeria dan Empayar Akkadia. Empayar Sumeria adalah kerajaan yang bertanggungjawab membina tamadun Babylon, manakala Empayar Akkadia pula membina tamadun Assyria.

Pengaruh tamadun Mesopotamia kepada dunia moden adalah sangat besar, dan dapat dirasai sehingga hari ini. Antaranya adalah teknik penulisan pertama yang diperkenalkan, iaitu kuneiform, dan penciptaan roda pada 3500 BC. Tamadun agung ini akhirnya jatuh pada tahun 539 BC selepas ditakluki oleh Empayar Achaemenid.

Tapak arkaeologi Mehrgarh terletak di Kacchi Plain barat tengah Pakistan, di kawasan kaki pergunungan Hindu Kush. Sejarah tapak ini bermula sekitar 9000 tahun lalu, dan dipercayai merupakan lokasi bermulanya Tamadun Lembah Indus (Harappan) pada awal era Neolitik, namun ditinggalkan sekitar 2600 BC apabila penduduknya mula berpindah ke beberapa kawasan lain yang lebih maju.

Terletak di Konya, Turki, Çatalhöyük adalah sebuah tapak arkaeologi yang dahulunya merupakan bandar pertanian pertama di dunia. Selepas menemui bidang pertanian, manusia mula berkumpul di kawasan berkenaan, dan ketika zaman kemuncaknya sekitar tahun 7,000 BC, seramai 9,000 orang mendiami kawasan tersebut. Tidak diketahui apa yang terjadi terhadap masyarakat yang hidup pada zaman itu, atau sebab mengapa kawasan berkenaan ditinggalkan. Buat masa ini, tiada apa-apa bukti yang dapat menentukan apa yang sebenarnya terjadi kepada tamadun tersebut.

Sekiranya anda melancong ke puncak tertinggi di kawasan pergunungan Turki di Gunung Germus, anda akan menemui tapak arkaeologi tamadun pertama di muka bumi, iaitu Göbekli Tepe. Dibina sekitar 12,000 tahun lalu, struktur ini mendahului Piramid Giza selama 7,000 tahun dan Stonehenge selama 6,000 tahun, meletakkannya dalam era pra-tembikar zaman Neolitik. Apakah tujuan struktur ini dibina? Siapa yang mendiaminya? Mengapa ianya ditinggalkan? Ini adalah antara persoalan yang kerap kali ditimbulkan apabila berbicara tentang Göbekli Tepe.


4 Kawasan di Malaysia Yang Diiktiraf Tapak Warisan Dunia

Tapak Warisan Dunia atau dalam bahasa Inggeris 'World Heritage Site' merupakan status yang diberikan kepada lokasi-lokasi dalam sesebuah negara yang dirasakan perlu dipulihara, berikutan terdapat kepentingan elemen budaya, sejarah, sains dan elemen-elemen lain yang dirasakan perlu dipulihara.

Untuk sesuatu lokasi di namakan sebagai tapak warisan dunia, lokasi tersebut perlulah memenuhi beberapa syarat berdasarkan garis panduan yang dikelolakan oleh pihak United Nations Educational, Scientific and Cultural Organization atau UNESCO.

Setakat ini, di seluruh dunia terdapat 1,073 lokasi tapak warisan dunia yang telah digazetkan dengan empat (atau lima) daripadanya terletak di negara kita. Tahukah anda kesemua tapak warisan dunia negara kita?

Lembah Lenggong adalah lokasi paling baru diwartakan sebagai tapak warisan dunia di negara kita, pada tahun 2012. Lokasi penemuan 'Perak Man' pada tahun 1991 dan 'Wanita Perak' pada tahun 2004, Lembah Lenggong merupakan sebuah tapak warisan yang mengandungi empat kawasan arkeologi. Kesemua empat tapak tersebut dikatakan sudah berusia lebih 2 juta tahun lamanya.

Kepentingan Lembah Lenggong kepada sejarah dunia adalah bukti yang menunjukkan wujudnya manusia di luar kawasan Afrika yang sudah menetap di benua ini lebih awal, dengan jangkaan wujudnya komuniti manusia yang tinggal di Lenggong semenjak zaman paleolitik lagi.

Beberapa artifak penting yang dijumpai seperti kapak membuktikan masyarakat zaman tersebut sudah mula menggunakan peralatan dalam kehidupan mereka. Jalinan gua yang ada seperti Gua Gunung Runtuh, Gua Teluk Kelawar dan Gua Kajang menyimpan pusara-pusara manusia zaman dulu.

Terletak dalam kawasan Taman Negara, Gunung Mulu mencapai ketinggian 2736m mempunyai sejarah yang berusia lebih 1.5 juta tahun lamanya. Menyimpan ruangan gua terbesar di dunia yang dikenali dengan nama 'Sarawak Chambers' atau 'Ruangan Sarawak' yang dianggarkan mampu menyimpan 40 buah pesawat besar di dalamnya.

Gunung Mulu sangat terkenal berikutan kewujudan kepelbagaian bio dan formasi batu kapurnya yang unik dengan anggaran 3500 spesis tumbuhan hidup di dalamnya dan menjadi lokasi 109 spesis tumbuhan jenis sawit di dunia.

Bagi mereka yang mahu berkunjung ke Gunung Mulu, pastikan anda dapat melawat empat gua utama di situ, Rusa, Lang, Jernih dan Angin selain turut sama berjalan di atas 'jalan udara' sepanjang 480 meter. Gunung Mulu diisytiharkan sebagai salah satu tapak warisan dunia pada tahun 2000.

Menempatkan mercu tertinggi negara kita, Gunung Kinabalu, formasi granit yang terhasil di sini dianggarkan sudah bermula hampir 15 juta tahun dahulu sebelum naik ke permukaan bumi membentuk permukaan.

Mempunyai keluasan 754km persegi, Taman Kinabalu yang menjadi pintu masuk kepada Gunung Kinabalu menempatkan lebih 4500 spesis flora dan fauna termasuklah 326 spesis burung. Taman Kinabalu diisytiharkan sebagai salah satu pusat 'Centre of Plant Diversity' yang berjumlah 234 lokasi di seluruh dunia oleh World Wildlife Fund.

Dengan anggaran menyimpan lebih separuh spesis tumbuhan yang terdapat di seluruh kepulauan Borneo, spesis-spesis yang ada di Taman Kinabalu dianggarkan datang dari seluruh benua, termasuklah Himalayas, China, Australia dan juga semenanjung Malaysia. Taman Kinabalu diletak di bawah status Taman Warisan Dunia pada tahun 2000, sama seperti Gunung Mulu.

Dua bandar bersejarah yang terletak di negeri Melaka dan Pulau Pinang ini melalui proses pembangunan sepanjang 500 tahun yang menyebabkan percampuran banyak elemen luar diadun dengan pembangunan tempatan. Berikutan identiti yang unik ini, kedua-duanya dipilih sebagai Tapak Warisan Dunia UNESCO serentak pada tahun 2008.

Gabungan ciri senibina Asia dan Eropah menjadi identiti kedua-dua bandar ini, yang menampakkan kemajmukan masyarakat Malaysia. Melaka yang menerima kemasukan penjajah lebih awal menyimpan bangunan-bangunan tinggalan Eropah seperti pusat pentadbiran kerajaan, gereja, pusat masyarakat dan kubu-kubu perang.

George Town pula mempunyai identiti yang berbeza dan lebih moden berikutan kemasukan penjajah British ke pulau tersebut pada kurun hujung kurun ke 19 yang menempatkan kawasan tempat tinggal dan kawasan perdagangan.


6 Pengintip Paling Berani Dan Berbahaya Dalam Sejarah

Biasanya, watak mata-mata atau perisik hanya boleh ditonton dalam filem-filem atau buku cerita sahaja. Namun, adakah perisik yang melalui misi-misi berbahaya ini benar-benar wujud dalam kehidupan sebenar.

Jawapannya ya, dan banyak perisik yang melakukan misi berbahaya dan menakjubkan seperti mana yang anda tonton di pawagam.

Malah, banyak filem-filem diilihamkan daripada kisah hidup sebenar perisik-perisik. Iluminasi.com ingin berkongsi dengan anda antara 6 perisik yang paling berani dan berbahaya dalam sejarah.

Eli Cohen merupakan seorang mata-mata bagi Israel dan bertugas dalam pengintipan di antara tahun 1961 hingga 1965 di Syria, di mana beliau mengumpulkan banyak maklumat penting. Eli menjalinkan hubungan baik dengan kerjaan dan tentera yang mana mampu menjamin jawatannya sebagai Ketua Penasihat kepada Menteri Pertahanan.

Beliau ditangkap dan dijatuhkan hukuman bunuh pada tahun 1965 namun hasil kerjanya memainkan peranan yang penting dalam kejayaan Israel dalam Perang Enam Hari yang juga dikenali sebagai Perang Arab-Israel, antara Israel menentang Mesir, Syria, Jordan, Iraq dan Lubnan.

Walaupun tak berapa banyak yang diketahui mengenai Karl Schulmeister, namun kerjanya sebagai perisik (double agent) adalah yang terpenting dalam kejaayaa Pertempuran Austerlitz.

Karl bekerja untuk Perancis ketika pemerintahan Napoleon dan pergi ke United Kingdom dan Ireland untuk misi pengintipan. Sumbangannya kepada Perancis juga membawa kepada penangkapan Louis-Antoine-Henri de Bourbon.

Karl Schulmeister dilantik menjadi pengarah Perkhidmatan Rahsia Perancis namun kemudiannya bersara menjadi ahli tembakau di Strasbourg.

Virginia Hall sangat terkenal dengan hasil kerjanya sebagai Perisik Amerika untuk pihak British pada Perang Dunia Kedua yang membawa kepada penganugerahan pingat MBE (Order of the British Empire).

Beliau menghabiskan 15 bulan di Perancis bekerja bersama dan membantu dalam Pergerakan Perancis yang bermula pada tahun 1940. Virginia kemudiannya membantu British sebagai sebahagian daripada serangan Normandy di mana beliau memetakan zon di mana bekalan dan tentera boleh dibawa masuk.

Virginia juga mengaturkan lokasi persembunyian di Perancis dan membantu melatih 3 batalion Pergerakan Perancis.

Klaus Fuchs adalah seorang ahli fizik Jerman yang telah disabitkan dengan kesalahan memberikan maklumat dari projek British, Amerika Syarikat, dan Projek Manhattan kepada pihak Kesatuan Soviet, sebelum dan selepas Perang Dunia Kedua.

Klaus mempelajari dan memperoleh ijazah doktor falsafah di United Kingdom dan bertanggungjawab untuk pembangunan bom atom. Beliau mula bekerja untuk pihak British dalam pembangunan "tiub aloi" yang mana kemudiannya beliau menyampaikan maklumat tersebut kepada Kesatuan Soviet.

Pada tahun 1950, Klaus memutuskan untuk mengaku bahawa beliau seorang perisik dan dijatuhkan hukuman penjara 14 tahun dan kewarganegaraan Britishnya dibatalkan.

Sidney George Reilly dikenali sebagai "Ace of Spies" dan menjadi inspirasi kepada watak James Bond. Beliau bekerja untuk Biro Perkhidmatan Rahsia British pada awal tahun 1900-an dan walaupun banyak kerjayanya sebagai seorang perisik diselubungi misteri, Sidney dipercayai menjadi perisik bagi sekurang-kurangnya 4 organisasi yang berbeza.

Dikatakan bahawa Reilly telah menyamar dan memasuki kawasan musuh iaitu Jerman, ketika Perang Dunia Pertama, dan juga melakukan misi mencuri rancangan senjata Jerman pada tahun 1909.

Kerja-kerjanya juga terasuk dilatih untuk percubaan pembunuhan, walaupun banyak hasil kerjanya tidak dapat dipastikan, namun beliau dikatakan antara perisik paling hebat dalam sejarah.

Margaretha Geertruida "Margreet" MacLeod atau nama popularnya, Mata Hari, adalah seorang penari eksotik yang berasal dari Belanda.

Namanya sememangnya bermaksud matahari, atau lebih tepat, "eye of the day", daripada bahasa Hindia Belanda (kini Indonesia) ketika itu. Menurut sumber, nama ini digunapakai ketika dia berada di Jawa, Indonesia.

Disebalik menjadi penari eksotik, dia juga merupakan perisik (double agent) bagi Perancis dan Jerman semasa Perang Dunia Pertama.

Walaupun Perancis dan British mengesyaki bahawa Mata Hari berkemungkinan bekerja untuk Jerman, namun perkara ini tidak dapat disahkan sehinggalah Perancis mendekodkan satu mesej yang dihantar oleh Jerman mendedahkan bahawa bantuan yang diberikan Mata Hari sangat berguna.

Disebabkan ini, Mata Hari telah dibicarakan oleh Perancis kerana bantuan yang diberikan kepada Jerman telah menyebabkan kematian sekurang-kurangnya 50,000 orang tentera. Selepas perbicaraan tamat, Mata Hari dijatuhkan hukuman mati dengan skuad penembak pada 15 Oktober 1917.


10 Penempatan di Dunia Yang Kosong Ditinggalkan dan Kisah di Sebaliknya

Sebenarnya terdapat banyak penempatan di dunia ini yang dahulunya meriah dengan penghuni dan aktiviti normal kehidupan. Namun, atas sebab-sebab tertentu, kawasan-kawasan ini telah ditinggalkan kosong menjadi ghost town.

Pernah dahulu menjadi menjadi lokasi penempatan untuk para pekerja di Stesen Jana Kuasa Nuklear Chernobyl di Pripyat, kawasan ini menempatkan sekitar 50,000 orang. Hari ini, kawasan tersebut langsung tidak berpenghuni. Semua mereka yang tinggal di kawasan berkenaan telah diarahkan berpindah keluar selepas berlakunya insiden letupan stesen jana kuasa nuklear pada tahun 1986. Kini, lokasi tersebut menjadi kunjungan para daredevil yang berani dan mempunyai perasaan ingin tahu yang tinggi tentang kawasan berkenaan. Walaupun tahap radiasi kini sudah berkurangan, namun ianya masih tidak selamat untuk dijadikan sebagai tempat tinggal.

Nagasaki Prefecture adalah sebuah kawasan yang terletak di Pulau Kyushu, Jepun. Ia mempunyai sekitar 505 buah pulau yang tidak berpenghuni, dan terletak kira-kira 15 km daripada bandar Nagasaki. Turut digelar sebagai Battleship Island atau Gunkanjima, pulau tersebut telah dibeli pada tahun 1890 oleh syarikat Mitsubishi untuk dijadikan sebagai lombong arang batu. Pangsapuri dan rumah kediaman telah dibina sebagai penempatan kepada para pekerja lombong

Lombong arang batu tersebut akhirnya terpaksa ditutup pada tahun 1974 kerana kurangnya permintaan, yang semakin beralih kepada sumber petroleum sekitar tahun 1960an. Akhirnya, pulau tersebut terus ditinggalkan. Bagi penggemar permainan video Battle Royale II dan Killer 7, pulau ini telah diadaptasi sebagai sebahagian daripada lokasi aksi dalam games berkenaan.

Kolmanskop adalah definisi sebenar sebuah ghost town, atau bandar hantu, yakni bandar yang telah ditinggalkan kosong tanpa penghuni. Terletak di Namibia, kawasan tersebut dahulunya dipenuhi dengan orang ramai kerana penemuan berlian di sana. Ramai pemburu harta karun memenuhi padang pasir Namibia, dan Kolmanskop menjadi semakin berkembang, mempunyai sekolah, hospital dan struktur penempatan sendiri.

Selepas Perang Dunia Pertama, permintaan terhadap berlian menjadi semakin berkurangan, dan penduduk Kolmanskop terpaksa menceburi bidang lain untuk menyara kehidupan mereka. Sekitar tahun 1950an, bandar tersebut terus ditinggalkan kosong, dan kini, alam semulajadi menenggelamkan sebahagian daripadanya dengan pasir.

Ketika penemuan emas pada sekitar tahun 1800an, Bodie menempatkan populasi seramai 10,000 orang di dalamnya. Nama pekan tersebut diambil bersempena nama individu pertama yang menemui serpihan emas di kawasan tersebut, iaitu WS Bodey. Ribuan manusia mula mengunjungi kawasan tersebut bagi mencuba nasib untuk mendapatkan logam berharga tersebut. Lama-kelamaan, jumlah emas di kawasan itu semakin berkurangan, dan orang ramai secara beransur meninggalkan pekan tersebut.

Seperti pekan Bodie, St. Elmo juga menarik orang ramai ke kawasan berkenaan setelah penemuan emas di sana. Pekan tersebut 'hidup' antara tahun 1880an hingga awal 1900an. Turut dikenali sebagai Forest City kerana lokasinya yang terletak di kawasan hutan padat, kawasan ini terus ditinggalkan selepas industri perlombongan emas menjadi semakin pasif. Kini, ghost town ini terdiri daripada rumah-rumah kayu di sekitar sebatang jalan utamanya.

Sekali lihat, Kowloon Walled City di Hong Kong dilihat seperti masih berpenghuni. Ketika Perang Dunia ke-2, kawasan penempatan telah dikuasai oleh tentera Jepun. Selepas tamatnya perang, bandar tersebut kelihatan seolah-olah tiada undang-undang, dan penduduknya bertindak sesuka hati. Lama kelamaan, struktur demi struktur bangunan tambahan telah dibina, sehingga menghalang pencahayaan semula jadi sinaran matahari. Rumah pelacuran dan rumah judi dibina secara berleluasa, dan aktiviti haram berlaku sepanjang masa sehinggalah pada tahun 1993, Britain dan China menghentikan segala aktiviti di sana dan mengosongkan bandar tersebut.

Craco terletak di sebuah daerah Itali yang bernama Matera. Dahulunya kawasan ini menempatkan banyak rumah batu di hilir bukit, namun akibat kerap kali berlakunya kejadian tanah runtuh yang menyebabkan kematian penduduknya, kawasan tersebut mula dikosongkan secara beransur-ansur. Sehingga tahun 1963, Craco menjadi sebuah ghost town dengan kelibat beberapa struktur rumah yang runtuh sebahagian daripadanya.

Oradour Sur Glane yang terletak di Perancis telah menjadi saksi kepada kekejaman yang berlaku ketika Perang Dunia ke-2. Sebuah bandar kecil, kawasan ini pernah menyaksikan pembunuhan beramai-ramai rakyat Perancis oleh tentera Nazi pada tahun 1944 sebagai pembalasan kepada French Resistance yang berlaku sebelumnya. Penduduknya ditembak dan dibunuh manakala rumah dan bangunan dibakar, dan sesetengan struktur yang tinggal seolah-olah menceritakan kejadian yang berlaku dahulunya. Kawasan tersebut kini dijadikan sebagai sebuah memorial peringatan kepada kejadian yang berlaku itu.

San Zhi di Taiwan dibina sebagai lokasi percutian untuk golongan yang kaya, dengan binaan rumah yang mempunyai reka bentuk yang futuristik. Skandal kewangan dan kontroversi menyebabkan projek yang hampir siap itu terhenti di tengah jalan. Hari ini, kawasan tersebut kelihatan seperti kawasan adegan filem yang telah diserang oleh makhluk asing. Ada khabar angin yang mengatakan bahawa roh para pekerja yang mati ketika pembinaan kawasan tersebut masih berkeliaran di sana.

Terdapat beberapa sebab mengapa penduduk Plymouth, Montserrat meninggalkan kawasan berkenaan dan membuat pilihan untuk tidak lagi tinggal di sana. Pada tahun 1995, telah berlaku sebuah letusan gunung berapi yang kuat, menyebabkan orang ramai berpusu-pusu meninggalkan rumah mereka. Dua tahun kemudian, Soufriere Hills Volcano sekali lagi meletus dan menenggelamkan sebahagian bandar itu dengan ketinggian kira-kira 12 m abu. Kini, pelancong boleh mengunjungi bandar berkenaan, namun bergantung kepada kebenaran oleh penguatkuasa tempatan berkenaan keselamatan kawasan tersebut.


Kisah Audie Murphy - 'Captain America' Dunia Nyata

Kita selalu disajikan dengan kisah kepahlawanan pasukan tentera bukan setakat melalui kisah-kisah sejarah tetapi juga melalui media-media yang kerap mengangkat sesuatu watak sebagai perwira.

Bagaimanapun, kebiasaannya watak dalam media seperti filem atau buku cerita berbeza dengan realiti yang dapat kita dengari. Namun bagi kisah Audie Murphy, sila ubah jangkaan anda. Kisah Audie memang cukup luar biasa.

Audie Leon Murphy lahir pada 20 Jun 1925 di Hunt County, Texas. Masalah rumahtangga membuatkan ayahnya meninggalkan mereka sehinggakan ibunya sendirian menjaga Audie dan 11 lagi adik beradiknya. Ketika itu, Audie baru berumur 15 tahun.

Ketiadaan ayah memaksa Audie yang sudah remaja mencari jalan menyara keluarga dibantu emaknya, namun takdir tidak menyebelahi keluarga mereka. Ibu Audie meninggal setahun selepas ditinggalkan ayah kandung mereka. Bagi memberi makan adik-beradiknya, Audie belajar memburu haiwan di hutan bagi mendapatkan daging dijadikan makanan.

Audie cuba menyertai tentera selepas tentera Jepun mengebom Pearl Harbor pada tahun 1941. Namun faktor usia yang pada ketika itu baru masuk 16 tahun membuatkan permohonannya tidak berjaya. Tubuh badan Audie yang hanya mempunyai ketinggian 1.66 meter serta berat sebanyak 45kg juga menjadi faktor penyebab kerjaya sebagai tentera bukan untuknya.

Audie berusaha meningkatkan berat beliau. Setahun kemudian dia mencuba lagi dengan berat badan 50.8kg dan pengakuan palsu kakaknya yang menyatakan dia sudah berumur 18 tahun. Permohonan Audie diterima dan menjalani latihan di Amerika Syarikat sebelum ditugaskan untuk menggempur musuh di Pulau Sicily, pulau terbesar lautan Meditteranean, Itali.

Melalui banyak pertempuran di Itali, Audie berjaya dalam kebanyakan misinya bermula pada bulan Februari 1943. Bermula hanya sebagai seorang penghantar mesej, kejayaannya dalam banyak misi membolehkan Audie dinaikkan pangkat daripada seorang prebet biasa kepada seorang sarjan platun. Dia kemudiannya menamatkan tugas di Itali pada bulan Julai 1944.

Kisah legenda Audie mula menjadi terkenal selepas dia mula bertugas di Perancis. Dalam satu serangan hendap tentera Jerman ketika pasukannya melalui sebuah kawasan ladang, pasukannya menyerang balik namun ditipu oleh tentera Jerman yang berlakon menyerah diri.

Rakan karibnya yang mendekati askar Jerman itu ditembak mati menyebabkan Audie mengamuk, menyerang kumpulan askar itu seorang diri. Dia berjaya membunuh 6 orang askar, mencederakan 2 orang serta menawan 11 orang tawanan perang.

Dalam satu pertempuran untuk mengawal kawasan kuari bernama L'Omet yang dikawal tentera Jerman bersenjatakan senjata berat, Audie merangkak seorang diri cuba menghampiri tentera yang menembak ke arah pasukannya. Dia berjaya membaling dua bom tangan yang membolehkan pasukannya mara menyerbu sementara pasukannya berjaya menyelinap masuk tanpa disedari.

Legenda Audie tersebar luas dalam satu pertempuran di Holtzwihr, Peranics pada Januari 1945. Pasukannya yang ketika itu mengawal salah satu lokasi penting di situ, diserang oleh enam buah kereta kebal dan 250 orang anggota tentera yang mahu mengambil alih penguasaan kawasan tersebut.

Yakin pasukannya pasti akan gagal mempertahankan kedudukan mereka, Audie mengarahkan pasukannya untuk berundur ke kawasan hutan menyelamatkan diri. Dia cuba membalas tembakan namun peluru yang habis memaksanya sama berundur. Namun Audie terlihat ada senapang .50 kaliber di atas sebuah kereta kebal yang sedang terbakar.

Menyedari risiko yang bakal mereka tanggung sekiranya lokasi tersebut dikuasai Jerman, Audie nekad melompat naik ke atas kereta kebal yang sedang marak apinya dan berjaya mempertahankan kedudukannya menggunakan senjata yang dipasang di atas kereta kebal tersebut.

Dalam pertempuran seorang diri selama lebih satu jam, Audie berjaya menghalang kemaraan 6 kereta kebal Jerman dan beberapa kumpulan askar yang cuba menyusup masuk namun Audie cedera teruk dalam peperangan itu selepas kakinya terkena tembakan. Kehabisan peluru, Audie menoleh ke belakang lalu berjalan perlahan-lahan ke hutan tanpa menghiraukan lagi musuh di belakang yang cuba menembaknya.

Berikutan tindakan nekad Audie sebelum itu yang berjaya membunuh lebih 50 orang tentera Jerman, pasukannya berkumpul semula dan mereka melancarkan serangan balas yang berjaya membuatkan kemaraan tentera Jerman tersekat, ketika kaki Audie masih cedera.

Atas tindakan nekad/gila inilah Audie dianugerahkan Medal of Honor, anugerah tertinggi yang dianugerahkan kepada individu yang berkhidmat dalam tentera. Pada 16 Februari, Audie dinaikkan pangkat kepada Liutenan Pertama dan dipanggil balik untuk berkhidmat sebagai Pegawai Hubungan di negaranya pada usia 20 tahun.

Selepas kembali ke tanah air, Audie mula mencuba nasib menjadi seorang pelakon. Bagaimanapun, kesan psikologi menghadapi perang menyebabkan Audie mengalami sindrom trauma yang mengganggu hidupnya.

Dia mula tidur dengan senapang di sisinya dan ada kalanya menembak tanpa sengaja semasa terjaga dari tidur, menakutkan individu-individu lain yang perlu berada sebilik dengannnya. Walaupun begitu, kariernya sebagai pelakon mula menempa kejayaan selepas terpilih membintangi sebuah filem berjudul 'Bad Boy' pada tahun 1949.

Selepas itu, dia menulis sendiri autobiografi beliau berkenaan pengalaman yang telah dilaluinya semasa perang dalam judul 'To Hell and Back' sebelum membintangi adaptasi bukunya pada tahun 1955. Filem yang dibintanginya menjadi filem paling tinggi kutipan bagi penerbit Universal sebelum filem 'Jaws' memecahkan rekod kutipan pada tahun 1975.

Sepanjang karier sebagai pelakon filem, Audie membintangi lebih 44 buah filem serta sebuah siri televisyen 26 episod yang dibatalkan, selepas dikhuatiri terlalu ganas untuk televisyen.

Walaupun mempunyai karier yang berjaya dalam industri hiburan, Audie tetap berdepan masalah psikologi. Hidupnya bergantung dengan pil tidur yang menyebabkan beliau ketagihan.

Menyedari masalah yang bakal dihadapinya, Audie nekad mengunci dirinya dalam sebuah motel selama seminggu untuk menghilangkan ketagihan yang dialaminya serta memperbetulkan tahap psikologinya. Hasilnya, Audie keluar daripada motel itu seperti seorang individu baru, tidak lagi mengalami masalah ketagihan serta mula terbuka untuk berbicara berkenaan perasaan yang menghantui beliau akibat perang sebelum itu.

Pada 28 Mei 1971, ketika menaiki sebuah kapal terbang yang disewa atas urusan perniagaan, Audie dan 4 orang lagi penumpang berdepan cuaca yang buruk menyebabkan penglihatan juruterbang terganggu. Kapal terbang yang mereka naiki terhempas di sebuah kawasan di Pergunungan Brush, berdekatan daerah Blacksburg. Semua penumpang terkorban dalam insiden tersebut dan Audie yang ketika itu berumur 45 tahun, meninggal dunia.

Bagi menghormati jasa Audie Murphy pada Amerika Syarikat, sebuah monumen memperingati beliau di bina di kawasan terhempasnya kapal terbang tersebut. Jasadnya disemadikan di kawasan perkuburan Arlington, kawasan yang sama di mana bekas Presiden Amerika Syarikat, Presiden John F.Kennedy disemadikan.


Sejarah Dan Asal-Usul Nama Benua Amerika

Kami pernah berkongsi mengapa kita memanggil Amerika Syarikat dengan nama tersebut. Tetapi salah satu persoalan yang belum dijawab adalah mengapa Amerika digelarkan Amerika? Untuk menjawab soalan ini, kita perlu mengetahui tentang kisah seorang pelayar Itali bernama Amerigo Vespucci.

Amerigo Vespucci adalah individu yang namanya digunakan sebagai nama kepada benua Amerika yang kita kenali sekarang. Bagaimana nama Amerigo dipilih sebagai nama kepada benua Amerika adalah satu kisah sejarah yang cukup menarik untuk diceritakan.

Amerigo Vespucci adalah seorang warga Itali yang lahir di Florence pada 9 Mac 1454. Berkongsi nama dengan Datuknya sendiri, Amerigo dibesarkan untuk menjadi seorang peniaga sejak kecil. Beliau berkenalan dengan salah seorang ahli keluarga Medici yang memerintah Florence, Lorenzo de Medici yang melantik dia untuk bekerja sebagai kerani kewangan.

Kepercayaan keluarga Medici pada Amerigo semakin bertambah, sehinggakan Amerigo dilantik untuk menguruskan masalah pecah amanah yang berlaku di pejabat-pejabat pentadbiran milik Medici yang terletak di luar negara. Ini membuka peluang kepada Amerigo untuk berurusan dengan pentadbir-pentadbir negara asing serta membina persahabatan dengan individu-individu berpengaruh Eropah ketika itu.

Perjanjian di antara kerajaan-kerajaan di Eropah yang berlaku pada tahun 1495, membuka jalan kepada pedagang dan pelayar menjelajah ke luar negara melalui penawaran lesen pelayaran. Amerigo yang pada ketika itu bekerja di Sepanyol mula terlibat dengan pelbagai urusan kontrak melibatkan urusniaga pembinaan dan penjualan kapal yang membuatkan dia mula belayar di lautan, dalam memastikan urusan diselesaikan dengan sempurna.

Dalam satu pelayaran Amerigo yang ditaja oleh pemerintah Portugal, Raja Manuel I, ekspedisi mereka sampai ke satu benua yang dijangkakan terletak di Asia. Bagaimanapun, Amerigo tidak bersetuju dengan pendapat mereka yang lain.

Beliau percaya 'dunia baru' yang mereka temui itu bukanlah sebahagian daripada Asia tetapi sebenarnya satu benua lain yang belum lagi dinamakan. Pengalamannya belayar di kapal ditulis dan dibukukan lalu diterbitkan daripada tahun 1502 hingga 1504. Pendedahan yang dilakukan Amerigo berkenaan 'dunia baru' itu membantu menjadikan hasil tulisannya sangat popular bagi masyarakat ketika itu.

Hasil penceritaan Amerigo menjadi inspirasi kepada seorang pelukis peta dari Jerman, Martin Waldseemuller yang mahu mencerap semula peta dunia berpandukan kandungan tulisan.

Pada tahun 1507, Martin siap melukis semula peta dunia dengan memasukkan benua baru yang diceritakan dalam kisah Amerigo. Bagi menghormati Amerigo sebagai individu pertama yang menemui dan mengesahkan kewujudan benua baru itu, Martin menamakan benua tersebut dalam lukisan petanya berdasarkan nama Amerigo dalam bahasa latin, Americus Vespuccius atau Tanah Americus.

Malangnya, pada waktu yang sama peta itu sedang diusahakan, Martin serta dua orang sarjana yang membantunya tidak menyedari Christopher Colombus sebenarnya sudah menemui benua tersebut terlebih dahulu.

Peta dunia sebesar 8 kaki panjang dan 4 kaki lebar yang telah disiapkan oleh Martin dipamerkan kepada orang ramai dengan nama 'America' dipaparkan di atas tanah yang kini menjadi negara Brazil, pada tahun 1507.

Oleh kerana peta dunia tersebut dilukis berdasarkan catatan yang dibuat oleh Amerigo, peta tersebut pada peringkat itu hanya mengandungi bahagian Amerika selatan, berikutan ketiadaan pengesahan tentang kewujudan bahagian Amerika utara yang hanya berlaku beberapa tahun.

Walaupun begitu, pada tahun 1516 - Martin menambah baik peta dunia lukisannya dan mengubah nama 'America' kepada dua nama berasingan. Amerika utara dinamakan sebagai 'Terra de Cuba' dan Amerika selatan dinamakan 'Terra Nova.' Dalam tulisan yang mengiringi peta baru beliau, Martin mengakui berlaku kesilapan dalam peta lamanya namun penerangan yang lebih jelas gagal diperolehi. Sehingga kini mengapa perubahan itu dilakukan tetap menjadi misteri.

Hanya pada tahun 1538, di dalam peta dunia yang dilukis pelukis peta terkenal zaman tersebut Gerardus Mercator, Gerardus memilih untuk menggabungkan kedua-dua kawasan Amerika utara dan selatan di bawah satu nama sahaja - America.

Nasib Christopher Columbus memang tidak bernasib baik. Walaupun sekarang ini diiktiraf sebagai individu pertama yang menemui benua Amerika lebih awal, Christopher tersalah langkah dalam dua perkara.

Yang pertama, dia melakukan kesilapan kerana tidak menjangka benua yang ditemuinya, adalah benua baru yang belum direkodkan. Yang kedua, Christopher tidak menerbitkan sebarang bentuk tulisan untuk mengumumkan kepada orang awam penemuannya.

Amerigo Vespucci menjadi orang pertama yang menerbitkan bentuk tulisan berkenaan benua Amerika dan juga menjadi orang pertama yang memperkenalkan terma 'dunia baru' atau 'new world' kepada masyarakat dunia. Malang bagi Christopher, untung bagi Amerigo.

Peta asal yang dilukis oleh Martin Waldseemuller yang kini dikenali dengan nama 'Waldseemüller map' adalah peta dunia pertama yang memaparkan nama Amerika di dalamnya. Martin menganggarkan ada satu ribu salinan peta tersebut dicetak namun hanya satu berada dalam keadaan lengkap.

Peta yang lengkap tersebut hilang beratus tahun lamanya sebelum ditemui pada tahun 1901 di sebuah perpustakaan di Wurttemberg, Jerman oleh seorang ahli kaji sejarah bernama Joseph Fischer. Peta asli tersebut kemudiannya disimpan di situ sehingga tahun 2001, apabila kerajaan Amerika Syarikat membeli peta tersebut dengan harga USD10 juta.

Kini, peta lukisan Martin Waldseemuller dipamerkan di bangunan kongres Amerika Syarikat, disimpan dalam sebuah bekas khas yang dicipta untuk mengekalkan kualiti lukisan asal Martin Waldseemuller.


5 Tanda Anda Seorang Yang Sangat Menarik Tanpa Anda Sedari

Pastinya setiap seorang daripada kita pernah merasakan tidak yakin dan berasa diri anda tidak menarik. Ini kerana definisi menarik itu bergantung kepada keadaan dan juga persepsi orang di sekeliling anda.

Dan biasanya, anda akan merujuk kepada orang sekeliling untuk mengetahui sama anda anda seorang yang menarik atau tidak. Namun, disebalik itu, ramai yang sebenarnya tidak menyedari bahawa diri mereka sangat menarik, dan dengan itu iluminasi.com ingin berkongsi 5 tanda bahawa seseorang itu sangat menarik tanpa disedari.

Anda mempunyai kecantikan dan daya tarikan yang sangat bersahaja yang membuatkan orang melihat anda dua kali apabila anda melepasi mereka. Ia merupakan petunjuk yang sangat halus dan ini mungkin sebabnya anda tak menyedarinya.

Tapi jika anda belajar untuk memberi perhatian, pasti anda akan perasan.

Kebiasaannya, orang akan mengandaikan bahawa mereka yang cantik adalah mereka yang sentiasa menerima pujian tentang kecantikan mereka. Namun sebenarnya, orang yang paling menarik adalah mereka yang tidak perlu diberitahu tentang betapa menariknya mereka.

Orang ramai beranggapan bahawa mereka yang menarik menyedari daya tarikan mereka sendiri dan ia tidak perlu diberitahu atau dipuji lagi.

Anda tidak begitu kerap menerima pujian dari orang lain. Namun apabila dipuji, pujian tersebut biasanya dilakukan dengan begitu kasual dan tidak keterlaluan. Ini kerana orang beranggapan bahawa anda sudah biasa dengan pujian tersebut setiap masa jadi tak perlu untuk memuji berlebihan.

Biasanya, orang beranggapan bahawa mereka yang cantik dan menarik mempunyai keyakinan yang sangat tinggi dan tak ada rasa ragu terhadap diri sendiri langsung.

Ini kerana, bagi seseorang yang menarik seperti anda, adalah sangat sukar untuk orang lain untuk mempercayai bahawa anda masih mempunyai rasa tak yakin terhadap diri sendiri sama seperti orang lain.

Hanya orang yang gembira dan positif sahaja akan kelihatan sangat menarik. Jika hidup anda dibelenggu dengan kesedihan dan negatif, tak ada orang akan melihat anda sebagai seorang yang menarik.

Apabila anda gembira, anda akan memancarkan aura yang baik dan secara tak langsung aura tersebut membuatkan orang sekeliling turut gembira. Jadi jika anda berasakan anda hidup dalam kegembiraan, maka percayalah anda seorang yang menarik!


Kisah Dan Sejarah Anwar Ibrahim : Bapa Reformasi Malaysia

Jika ada ahli politik di dunia yang kerjaya politiknya adalah yang paling berwarna-warni, ia tentunya adalah Datuk Seri Anwar Ibrahim. Karier ahli politik berusia 70 tahun ini boleh dikatakan seperti "roller coaster", naik turun hingga melencong amat tajam selama dua dekad terakhir.

Dilahirkan di Bukit Mertajam pada 10 Ogos 1947, Anwar Ibrahim telah menceburkan diri dalam dunia politik sejak muda dengan menjadi presiden Kesatuan Pelajar Islam Malaysia pada tahun 1968 hingga 1971.

Beliau juga merupakan pengasas bersama Angkatan Belia Islam Malaysia (ABIM) pada tahun 1971 dan dipilih sebagai Presiden Majlis Belia Malaysia (MBM).

Pada tahun 1974, Anwar dipenjarakan selepas mengetuai demonstrasi pelajar terhadap kemiskinan dan kelaparan di kawasan luar bandar. Perhimpunan itu dicetuskan oleh berita tentang sebuah keluarga di kampung Baling, negeri Kedah yang meninggal dunia akibat kemiskinan akibat harga getah yang merosot.

Malangnya, berita itu kemudian terbukti salah tetapi Anwar telah ditahan di bawah Akta Keselamatan Dalam Negeri (ISA) yang membenarkan penahanan yang menyalahi undang-undang bagi sesiapa yang dianggap mengancam keselamatan negera.

Anwar kemudian menghabiskan 20 bulan hukumannya di Penjara Kamunting, Perak. Rasa hidup di belakang besi tidak membuat Anwar gentar. Malah, kerjayanya menjadi semakin maju dan pada tahun 1982 Anwar mengambil keputusan yang mengejutkan.

Anwar, yang dikenali sebagai pengkritik tegar kerajaan, telah memutuskan untuk menyertai Pertubuhan Kebangsaan Melayu Bersatu (UMNO) diketuai oleh Mahathir Mohamad, yang telah menjadi perdana menteri sejak 1981.

Selepas menyertai UMNO, kerjaya politiknya menjadi lebih cemerlang. Setahun selepas menyertai UMNO, Anwar dilantik sebagai Menteri Kebudayaan, Belia dan Sukan pada tahun 1983.

Setahun kemudian, Anwar mengetuai Kementerian Pertanian Malaysia sebelum menjadi Menteri Pendidikan pada tahun 1986. Pada masa itu, Anwar telah dianggap berkemungkinan besar menjadi Timbalan Perdana Menteri.

Ini kerana, menurut tradisi politik Malaysia, kedudukan Menteri Pendidikan adalah jalan kepada jawatan Timbalan Perdana Menteri.

Ramalan tersebut ternyata menjadi realiti apabila pada tahun 1993, Anwar menjadi Timbalan Perdana Menteri selepas dipilih sebagai Naib Presiden UMNO untuk mengalahkan Tun Ghafar Baba yang pada mulanya diramalkan sebagai pengganti Mahathir Mohamad.

Selepas menjadi Timbalan Perdana Menteri, hubungan di antara Anwar dan Mahathir menjadi sangat rapat. Malah, di mata masyarakat kedua-dua ahli politik dilihatkan seperti hubungan ayah dan anak.

Peluang Anwar untuk menjadi pemimpin Malaysia masa depan lebih besar apabila pada 1997 dia dilantik sebagai Perdana Menteri sementara ketika Mahathir memutuskan untuk mengambil cuti selama dua bulan.

Malangnya, hubungan antara Anwar dan Mahathir kemudian merosot yang akibat perbezaan pandangan kedua-dua dalam mentadbir negara. Ketika Mahathir mengambil cuti, Anwar mengambil langkah-langkah radikal untuk mengubah mekanisma kerajaan yang mana tidak disukai oleh Mahathir.

Salah satunya adalah dasar yang berkaitan dengan bagaimana Malaysia menghadapi krisis kewangan yang dianggap sebagai pencetus hubungan buruk antara kedua-dua ahli politik ini.

Di samping itu, Anwar secara terbuka mengkritik apa yang dipanggil budaya nepotisma dan kronisma dalam badan UMNO yang dianggap sebagai punca utama rasuah dan penyalahgunaan bajet negera.

Pada tahun 1997, ketika menjadi Menteri Kewangan, Anwar menyokong Tabung Kewangan Antarabangsa (IMF). Beliau melakukan simpanan bajet dengan memotong belanja negara sebanyak 18%, memotong gaji menteri, dan menunda projek-projek besar.

Projek utama yang ditangguhkan oleh Anwar Ibrahim termasuk beberapa projek yang menjadi teras utama strategi pembangunan Mahathir Mohamad. Pada tahun 1998, di tengah-tengah hubungan yang memburuk antara Anwar dan Mahathir, majalah Newsweek menamakan Anwar sebagai "Asian of the Year".

Pada tahun yang sama, sayap pemuda Umno yang diketuai oleh sekutu Anwar, Ahmad Zahid Hamidi mencadangkan mereka akan menimbulkan isu kronisma dan nepotisma dalam Perhimpunan Agung UMNO.

Apabila perhimpunan agung diadakan, sebuah buku berjudul "50 Punca Mengapa Anwar Tidak Boleh jadi Perdana Menteri" dikeluarkan. Buku ini mengandungi tuduhan terhadap amalan homoseksual dan rasuah oleh Anwar Ibrahim.

Anwar kemudian meminta mahkamah menghentikan pengedaran buku itu dan menuntut ke atas penulis itu kerana artikel berunsur fitnah. Polis kemudian menangkap pengarang buku berkenaan atas tuduhan menyebarkan berita palsu, tetapi pihak polis juga menyelidiki kebenaran dalam buku itu

Pada 20 September 1998, polis menahan dan menangkap Anwar Ibrahim atas dakwaan rasuah dan menghalang siasatan terhadap tuduhan meliwat. Dalam penjara, Anwar telah dipukul oleh Ketua Polis Negara, Tan Sri Rahim Noor yang kemudiannya didapati bersalah dan dihukum dua bulan penjara.

Bagaimanapun, selepas dibicarakan pada 1999, Anwar Ibrahim dijatuhi hukuman enam tahun penjara. Dua bulan kemudian, Anwar menerima hukuman penjara kedua, sembilan tahun penjara. Hukuman yang dikenakan terhadap Anwar kerana dianggap terbukti meliwat, dan hukuman kedua harus bermula selepas hukuman pertama selesai.

Pemenjaraan Anwar Ibrahim mendapat kecaman dari dunia antarabangsa dan ia dianggap sebagai satu usaha kerajaan untuk menutup mulut lawan politik. Malah Naib Presiden Amerika Syarikat, Albert Arnold Gore Jr menggesa kerajaan Malaysia untuk membebaskan Anwar Ibrahim dengan segera.

Selepas perjuangan panjang dan tekanan antarabangsa, Mahkamah Tinggi Malaysia menarik semua tuduhan terhadap Anwar dan ahli politik itu dikeluarkan pada 2 September 2004.

Selepas Perdana Menteri Mahathir Mohamad memecat Anwar Ibrahim dari jawatan Timbalan Perdana Menteri, penyokongnya kemudian membentuk apa yang dipanggil pergerakan Reformasi. Anwar kemudian mengadakan beberapa perhimpunan menentang gabungan Barisan Nasional yang memerintah di Malaysia.

Pergerakan ini menjadi lebih kuat apabila pada sidang kemuncak APEC di Kuala Lumpur pada tahun 1998, Naib Presiden AS Al Gore dalam ucapannya sebagai menyokong pergerakan Reformasi yang diketuai oleh Anwar.

Sokongan ini disampaikan oleh Al Gore di hadapan Perdana Menteri Mahathir Mohamad dan pemimpin Asia Pasifik yang menghadiri sidang kemuncak itu. Dalam pada itu, pergerakan pembaharuan kemudiannya membawa kepada pembentukan sebuah parti multi-nasional, Parti Keadilan Nasional.

Dalam pilihan raya 1999, Parti Keadilan Nasional, Parti Islam se-Malaysia, dan Parti Tindakan Demokratik membentuk Barisan Alternatif yang tujuannya untuk menggantikan parti Barisan Nasional.

Malangnya, perjuangan politik Anwar terhenti apabila dia kemudian dimasukkan ke penjara kerana terbukti korupsi dan mengamalkan amalan homoseksual. Pada 2004, Anwar dibebaskan dari penjara selepas perbicaraannya yang dikatakan dibatalkan oleh Mahkamah Agung.

Selain dibebaskan, mahkamah juga memerintahkan kerajaan membayar pampasan berjuta-juta ringgit kepada Anwar Ibrahim.

Walau bagaimanapun, pada 8 Mac 2010, Mahkamah Persekutuan Malaysia menolak tuntutan Anwar atas pemecatannya daripada kabinet pada tahun 1998 oleh Mahathir Mohamad. Mahkamah memutuskan pemecatan itu adalah sah dan mengikut perlembagaan.

Pada 6 September 2004, Anwar memfailkan pendengaran rayuan atas tuduhan rasuah yang dikenakan kepadanya. Anwar mencabar peraturan negera yang melarang individu untuk menyertai politik dalam tempoh lima tahun selepas dibebaskan dari penjara.

Jika rayuan itu berjaya, maka Anwar boleh kembali ke politik dan pada 7 September, mahkamah rayuan bersetuju dengan permintaan Anwar. Malangnya, mahkamah rayuan juga mengukuhkan keputusan mahkamah terdahulu bahawa Anwar bersalah atas tuduhan rasuah.

Hasilnya, keputusan ini membuat Anwar secara praktikal tersingkir dari dunia politik hingga 14 April 2008. Keputusan mahkamah hanya boleh dibatalkan jika Yang Dipertuan Agong Malaysia memberikan pengampunan.

Tersingkir daripada dunia politik, Anwar menggunakan masanya sebagai tenaga pengajar di St Antony's College, Oxford. Beliau juga merupakan pensyarah lawatan di Johns Hopkins University, Washington DC.

Dan pada 2005 hingga 2006, Anwar menjadi pensyarah lawatan di Pusat Pemahaman Muslim-Kristian Putera Alwaleed di Universiti Georgetown, Amerika Syarikat.

Walaupun tersangat sibuk, dunia politik tetap menjadi pilihan utama Anwar. Pada November 2006, beliau mengumumkan untuk bertanding di parlimen pada pilihan raya 2008.

Sebelum tempoh pengharaman politik berakhir, Anwar menjadi "penasihat" kepada Parti Keadilan Rakyat, yang diketuai oleh isterinya Dr Wan Azizah. Sekembalinya Anwar ke dalam kancah politik membuatkan Barisan Nasional tak senang duduk, yang ingin mempercepatkan pilihan raya tersebut supaya lebih awal.

Ramai mengkritik rancangan itu dan mengesyaki bahawa mempercepatkan jadual pilihan raya adalah alasan supaya Anwar tidak boleh mengikuti pilihan raya kerana beliau masih dalam larangan politik.

Pada 14 April 2008, Anwar secara rasminya kembali ke dunia politik selepas larangan yang dikenakan mahkamah tamat, satu dekad selepas beliau dipecat dari kabinet. Dalam pilihan raya ini, pembangkang merampas satu pertiga daripada kerusi Parlimen dan lima negeri.

Pilihan raya 2008 memperlihatkan keputusan terburuk Barisan Nasional sejak berkuasa selama setengah abad.

Pada 29 April 2009, selepas 10 tahun tidak hadir dalam politik, Anwar Ibrahim kembali ke parlimen, walaupun hanya sebagai tetamu yang menemani isterinya Wan Azizah Wan Ismail, wanita pertama yang mengetuai pembangkang di Malaysia.

Anwar menjadi anggota parlimen selepas memenangi pilihan raya di Permatang Pauh pada Ogos 2008. Pilihan raya itu diadakan selepas peletakan jawatan Wan Azizah Wan Ismail.

Selepas secara rasmi kembali ke parlimen, Anwar dengan pantasnya mengkritik Perdana Menteri Najib Razak yang dianggapnya tidak konsisten dalam keputusannya untuk membebaskan 13 orang yang ditahan menggunakan Akta Keselamatan Dalam Negeri (ISA).

Anwar menegaskan, selagi ISA masih dikuatkuasakan maka Barisan Nasional boleh menangkap sesiapa tanpa memerlukan proses pengadilan. Pada tahun 2011, Perdana Menteri Najib Razak merancang untuk menghapuskan ISA dan tiga undang-undang lain.

Walau bagaimanapun, ahli-ahli pembangkang tidak menganggap langkah ini sebagai langkah positif.

Malang sekali, langkah Anwar dalam dunia politik sekali lagi tersungkur pada bulan Julai 2008 selepas ditangkap atas tuduhan meliwat pembantunya, Mohd Saiful Bukhari. Tuduhan itu dibatalkan oleh Mahkamah Tinggi pada bulan Januari 2012, kerana hakim memutuskan bukti DNA yang digunakan dalam kes ini diragui kesahihannya.

7 Mac 2014, Mahkamah Rayuan membatalkan keputusan Mahkamah Tinggi dan membuatkan Anwar kembali menjadi tertuduh kes liwat tersebut. Keputusan ini dibuat ketika Anwar sedang melakukan persiapan pilihan raya pada 23 Mac 2014 yang mana peluang untuk menang adalah sangat tinggi.

Kes ini akhirnya membuatkan Anwar tidak dapat mengikuti pilihan raya ini. Ramai yang menuduh keputusan Mahkamah Rayuan bermotifkan politik.

Di samping itu, mahkamah juga menjatuhkan hukuman penjara lima tahun terhadap Anwar dan pada 10 Februari 2015, Mahkamah Persekutuan Malaysia memperkuat keputusan itu yang menghumban Anwar Ibrahim ke Penjara Sungai Buloh.

Pada 2015, sejurus selepas Anwar dimasukkan ke penjara, akhbar The Wall Street Journal menerbitkan satu dokumen yang mendedahkan rasuah Perdana Menteri Najib Razak. Akhbar ini mendakwa terdapat aliran tunai yang besar dari firma pelaburan Malaysia 1MDB kepada akaun peribadi Najib. Jumlah itu adalah sangat besar iaitu sebanyak RM2.6 biliond.

Kes ini menjadikan nama Najib tercemar di dunia antarabangsa walaupun beliau berulang kali menafikan setelah melakukan korupsi. Ditambah dengan keadaan ekonomi rakyat yang semakin merosot, populariti Najib menurun dengan mendadak.

Skandal yang membelenggu Najib Razak telah membuat sejumlah tokoh politik mengkritik beliau termasuk bekas perdana menteri Mahathir Mohamad.

Mahathir kemudian menjadi salah seorang ahli politik yang paling lantang mengkritik Najib bahkan menggelarkan Najib sebagai pencuri dan perompak. Kemuncaknya pada 2017, Mahathir kemudian mendaftarkan parti politik baru dan bergabung dengan pakatan pembangkang Pakatan Harapan yang telah wujud sejak tahun 2015.

Dipendekkan cerita, Mahathir menjadi calon kuat Pakatan Harapan untuk melawan parti Barisan Nasional dan PM Najib Razak dalam pilihan raya 9 Mei 2018. Salah satu langkah kontroversi Mahathir adalah melawat musuh politiknya Anwar Ibrahim yang masih menjalani hukuman penjara.

Di penjara, Mahathir meminta sokongan Anwar untuk menjatuhkan Najib dari jawatan Perdana Menteri. Dan, Anwar menerima pelawaan tersebut lantas menyeru penyokongnya untuk menyokong Mahathir.

Pilihan Raya Umum ke-14 menyaksikan sejarah baru buat Malaysia apabila Pakatan Harapan pimpinan Mahathir memenangi pilihan raya dan menjadi perdana menteri Malaysia ketujuh.

Sebagai balasan, Mahathir memohon pengampunan untuk Anwar kepada Yang Dipertuan Agong Muhammad V. Selain itu, Mahathir juga berjanji bahawa beliau hanya akan memegang jawatan perdana menteri selama dua tahun sebelum menyerahkannya kepada Anwar Ibrahim.

Kini, Anwar telah dibebaskan dari penjara setelah pengampunannya diperkenan.. Selepas dua dekad "bapa dan anak" yang sempat bermusuhan kini kembali bersatu utu memimpin Malaysia.

Hanya masa yang akan menentukan sama ada kerjaya politik "roller coaster" Anwar Ibrahim akan berakhir, atau beliau akan menghadapinya sekali lagi.


Bolehkah Payudara Lelaki Menghasilkan Susu Badan Secara Semula Jadi?

Sekitar awal tahun 2015, Mahkamah Tinggi Amerika Syarikat telah menolak pendengaran untuk kes diskriminasi jantina daripada seorang wanita yang mahu mengepam susu untuk bayinya di tempat kerja. Alasan mahkamah? Ianya bukan suatu isu yang seksis kerana lelaki juga boleh menghasilkan susu.

Apa? Adakah tidak mustahil untuk payudara lelaki menghasilkan susu? Adakah ianya boleh berlaku secara semula jadi? Jawapannya adalah, YA, boleh! Walaupun begitu, dinasihatkan kepada kaum lelaki untuk tidak risau kerana anda tidak mungkin akan mula mengeluarkan susu secara tiba-tiba.

Mari kita bincangkan sebab mengapa wanita, bukan lelaki, boleh menghasilkan susu secara rutin dalam keadaan yang sesuai. Sebabnya adalah genetik, di mana 22 daripada 23 pasang kromosom manusia adalah serupa, dan pasangan yang ke-23 adalah satu-satunya yang membezakan antara kedua-dua jantina.

Kromosom 23 bertanggungjawab menentukan perbezaan antara jantina lelaki dan perempuan. Perbezaan tersebut bukanlah dari segi pembentukan ovari, testis dan kemaluan sahaja, namun turut meliputi tahap perkembangan manusia yang lain termasuklah tumbuhnya bulu badan, suara pecah dan payudara wanita membesar.

Semua mamalia kedua-dua jantina mempunyai kelenjar mamari, atau bahasa mudahnya kelenjar susu. Apabila kelenjar ini mencapai kematangan penuh ketika kaum hawa mencapai baligh, badan mereka akan mencapai suatu tahap perubahan dan peningkatan hormon, terutamanya hormon prolactin, yang bertanggungjawab ke atas penghasilan susu badan. Untuk lelaki, selalunya kelenjar ini tidak akan mencapai tahap kematangan seperti kaum hawa.

Jadi perbezaannya melibatkan pengaruh hormon dalam badan, pertama ketika baligh, kedua ketika selepas mengandung. Kaum adam mempunyai kebolehan untuk mengeluarkan susu, namun mereka kekurangan tahap hormon dalam badan untuk menghasilkannya. Dengan hormon yang tepat dan cukup, penghasilan susu badan oleh lelaki sudah pastinya tidak mustahil.

Antara cara untuk lelaki menghasilkan susu badan adalah melalui campur tangan medikal. Terdapat beberapa kaedah ianya boleh dilakukan, namun secara umumnya hormon estrogen dan prolactin perlu diperkenalkan kepada sistem badan, selalunya melalui suntikan. Sesetengah dadah, seperti Thorazine dan digoxin (ubat untuk jantung) boleh menyebabkan lelaki mengeluarkan susu sebagai kesan sampingan.

Peratusan untuk keadaan ini berlaku adalah sangat jarang sekali, namun tidak mustahil. Antara kaedah untuk penghasilan susu dalam kalangan lelaki adalah melalui kelaparan melampau. Ketika Perang Dunia ke-2, ribuan banduan di kem tahanan Jepun dan Nazi telah dilaporkan mengeluarkan susu badan. Keadaan ini berlaku kerana apabila kekurangan zat makanan, kelenjar hormon seperti kelenjar pituitari contohnya akan menjana pengeluaran hormon prolactin.

Selain melalui kaedah melampau di atas, ketumbuhan tumor contohnya turut boleh menyebabkan lelaki menghasilkan susu badan. Ketumbuhan yang menyasarkan bahagian kelenjar pituitari akan meningkatkan penghasilan lebih banyak prolactin dalam badan. Hasilnya, susu akan terhasil.

Sesetengah kem dalam komuniti saintifik percaya ada satu kaedah lain yang boleh menyebabkan kaum adam mengeluarkan susu, iaitu melalui stimulasi puting. Menurut seorang antropologi medikal iaitu Dana Raphael melalui bukunya The Tender Gift: Breastfeeding, dalam sesetengah kes, stimulasi fizikal terhadap puting adalah suatu cara semula jadi untuk membebaskan hormon.

Jared Diamond, seorang pakar fisiologi yang memenangi anugerah Pulitzer Prize bersetuju dengan Dana dengan membekalkan beberapa kes berkaitan di mana wanita yang tidak mengandung berjaya menyusukan seorang bayi hanya dengan meletakkan bayi itu beberapa kali di payudaranya.

Menurut beliau lagi, kebanyakan ibu angkat, contohnya mula mengeluarkan susu dalam tempoh 3 hingga 4 minggu selepas mengambil bayi sebagai anak angkat, menyarankan bahawa stimulasi semata-mata boleh mendorong hormon yang cukup untuk menghasilkan susu.

Kes yang sama telah dilaporkan daripada kalangan lelaki, termasuklah kes pada tahun 2002 apabila seorang lelaki Sri Lanka yang berusia 38 tahun telah menyusukan 2 orang bayi perempuannya selepas ibu mereka meninggal dunia ketika dalam proses melahirkan anak, menurut sebuah laporan oleh Agence France-Presse.

Jadi, adakah lelaki juga turut boleh menyusu bayi dengan susu badan mereka sendiri? Ya, sudah pasti. Adakah ianya kerap berlaku? Tidak, amat jarang sekali. Sebagai bapa atau bakal bapa, sekiranya diberi peluang untuk menyusu bayi anda seperti mana yang dilakukan oleh para ibu di luar sana, adakah anda bersedia untuk mengambil tanggungjawab ini?


Kisah Eksperimen 'Acah-Acah' Warden Dan Banduan Penjara Universiti Stanford Yang Membinasakan

Professor Philip Zimbardo adalah seorang penyelidik di Universiti Stanford dalam bidang psikologi. Lahir pada tahun 1933, Philip atau lebih mesra digelarkan 'Phil' adalah anak seorang imigran Itali yang berhijrah ke Amerika Syarikat. Kehidupan awalnya berdepan banyak dugaan. Dia menghadapi diskriminasi kaum berikutan statusnya sebagai anak pendatang, serta dibesarkan dalam suasana susah sehingga terpaksa bergantung dengan sara hidup kebajikan.

Pengalaman yang dihadapi beliau membesar, membuatkan minatnya cenderung ke arah mengkaji tabiat manusia. Dia berjaya menamatkan pengajian dalam tiga bidang - psikologi, sosiologi dan juga antropologi dari Brooklyn College pada tahun 1954. Philip memulakan karier di Universiti Yale dan beberapa institusi lain, sebelum memulakan kerjaya di Universiti Stanford pada tahun 1968.

Berikutan banyak insiden pergaduhan di antara banduan dan pengawal yang berlaku di kalangan Tentera Laut dan Tentera Darat Amerika Syarikat, pihak tentera Amerika Syarikat bersetuju untuk melantik Professor Philip bagi mengadakan satu kajian dua minggu, dalam mencari solusi mengapa kerap berlaku insiden melibatkan banduan dengan pengawal.

Prof. Phil berpendapat kajian yang bakal dilakukan perlu berjaya mengenalpasti bagaimana seseorang itu beradaptasi dalam keadaan di mana dia hilang upaya terhadap nasibnya sendiri.

Phil mahu melihat sendiri depan matanya perubahan yang akan berlaku pada banduan. Dia kurang berminat untuk mengkaji perubahan pada tahap mentaliti pengawal yang dilantik. Pengawal dan banduan akan dipilih secara rawak daripada kumpulan pelajar yang menawarkan diri untuk melalui simulasi kehidupan dalam penjara.

Seramai 24 orang terpilih dengan setiap seorang perlulah bebas daripada rekod jenayah, masalah kesihatan serta masalah psikologi. Sebagai sagu hati kepada mereka yang menawarkan diri menjalani kajian ini, semua peserta dibayar sebanyak RM59 sehari.

Menggunakan bilik bawah tanah di fakulti psikologi Universiti Stanford, sebuah penjara kecil dibina yang mampu menempatkan 9 orang pelajar sebagai banduan yang akan menetap di sana selama 2 minggu. Mereka akan dikawal oleh 9 orang peserta lain yang akan bertindak sebagai pengawal.

Semua banduan tidak akan diberitahu bila mereka akan mula dipenjarakan dan setiap antara mereka, ditahan, dibogelkan dan diberikan jaring untuk menutup rambut. Pengawal pula diberikan arahan untuk menggunakan apa saja cara yang mereka rasakan perlu, dengan hanya hukuman berbentuk kekerasan dilarang. Setiap seorang pengawal dibekalkan dengan kayu cota untuk membantu mententeramkan situasi bila perlu.

Philip Zimbardo bertindak sebagai warden dan superintenden penjara yang mengawai segala tindak tanduk pengawal dan banduan. Seorang bekas banduan penjara San Quentin bernama Carlo Prescott menjadi konsultan kepada eksperimen ini. Carlo memberikan maklumat kepada Philip berkenaan kaedah-kaedah yang biasa digunakan pengawal bagi memberi idea kepada peserta yang menjadi pengawal, apa yang perlu dilakukan.

Hari pertama kajian itu berakhir dengan mengecewakan. Bagi Prof. Phil, tidak ada apa-apa yang berlaku. Pengawal tidak merasakan mereka benar-benar ada kuasa. Ramai yang canggung beruniform. Banduan pula merasakan semuanya hanya olok-olok. Mereka mentertawakan pasukan pengawal yang bertugas.

Prof. Phil dilihat kecewa atas hasil hari pertama yang tidak membawa sebarang keputusan memberangsangkan. Dave Eshelman, salah seorang pengawal yang ditugaskan berkongsi perasaan yang sama dengan Prof.Phil dan mula memainkan persona pengawal yang lebih tegas untuk mengubah situasi, menyebabkan pasukan pengawal berubah mengambil peranan dan watak mereka dengan lebih serius.

Bermula pada hari kedua selepas beberapa siri pertengkaran di antara peserta, keadaan mula bertukar rupa. Fasiliti universiti itu mula mirip penjara sebenar. Pihak banduan yang tertekan merapatkan katil ke pintu masuk sel penjara mereka untuk menghalang pengawal. Peserta yang menjadi banduan mula merasakan diri mereka ditekan, memberontak menyebabkan suasana menjadi kacau bilau.

Larangan penggunaan kekerasan ditarik balik menyebabkan pengawal berani melakukan tindakan kasar. Peserta kajian yang menjadi banduan mula diarahkan menjalani hukuman bogel, disembur dengan pemadam api, dipijak semasa tekan tubi dan penderaan mental. Dave Eshelman mula mengambil peluang mencuba sendiri sejauh mana dia mampu mendera banduan yang dijaganya dan tindakannya tidak lagi dihalang, malah disokong pula oleh pengawal-pengawal lain.

Prof. Phil pula hanya melihat dari jauh semua yang berlaku tanpa mahu menghalangnya. Dia sendiri sebenarnya tidak menyedari transformasi yang berlaku pada dirinya ketika kajian itu.

Prof. Philip yang bertanggungjawab menyelia semua yang berlaku menjadi khusyuk dengan 'tanggungjawabnya.' Rutin yang berlangsung selama 2 hari menyediakan makanan untuk banduan, mengawal masalah kemurungan banduan, bertemu ibu bapa yang risau serta mengadakan sesi kaunseling untuk banduan menyebabkan perubahan besar berlaku pada Prof. Philip sendiri.

Dia lupa yang semua itu adalah kajian psikologi yang diwujudkan khas bagi mengkaji tabiat manusia. Professor Philip mula mengambil serius tugasnya sebagai penyelia penjara tanpa sedar dia berubah.

Pada hari ke empat, banduan-banduan yang dipilih mula menerima nasib mereka sehinggakan ada yang sanggup untuk menolak wang sagu hati yang bakal mereka perolehi, sekiranya mereka dibebaskan lebih awal. Ini berlaku tanpa disengajakan, walaupun setiap peserta tahu mereka sebenarnya bebas untuk menarik diri daripada terus menyertai kajian yang dijalankan dan hanya akan dibayar mengikut jumlah hari penyertaan.

Perbuatan itu membuktikan, dalam keadaan terkurung dan diseksa, peserta yang sebenarnya bukanlah seorang banduan sebenar sudah mula menunjukkan mentaliti seorang banduan tanpa sengaja. Setiap watak sama ada pengawal, banduan malahan Prof. Philip sendiri tanpa sedar mula menjadi watak yang mereka mainkan sehingga realiti sudah tidak dibezakan lagi.

Kajian penjara itu berakhir pada hari ke enam, hanya selepas teman wanita kepada Prof. Philip, Christina Maslach seorang pelajar sarjanaa di situ hadir ke 'penjara' mereka dan terkejut melihat bagaimana sistem penjara itu dijalankan.

Walaupun seramai hampir 50 orang penyelidik turut sama menjadi pemerhati semasa eksperimen itu berjalan, Christina menjadi satu-satunya individu yang menegur perbuatan melampau yang telah dikenakan pada peserta berstatus banduan.

Eksperimen itu ditamatkan serta merta dan semua peserta dibebaskan untuk pulang ke rumah sebelum dipanggil semula bagi memberikan maklum balas berkenaan apa yang telah mereka lalui.

Pada Oktober 1971, Prof. Philip dipanggil untuk mengadap Kongres Amerika Syarikat bagi menjelaskan apa yang perlu dilakukan dalam menambahbaik sistem penjara di negara mereka. Prof. Philip menerangkan secara terperinci apa yang telah berlaku dalam kajiannya serta hasil kajiannya yang cuba menjelaskan kesan sebenar kuasa atau hilang kuasa kepada tahap mental seseorang.

Walaupun kajian yang dijalankan menunjukkan memang berlaku perubahan sikap di antara individu yang memegang kuasa dan mereka yang hilang upaya, hasil dapatan kajian ini tidak dapat diterima berikutan fungsi Prof. Philip dalam kajian ini tergugat.

Prof Philip tanpa sengaja meletakkan dirinya ke dalam eksperimen secara langsung dan memainkan peranan superintenden yang menyelia sejak mula, mampu menimbulkan bias terhadap keputusan ujian itu. Selain itu, kajian ini juga tidak dapat menjelaskan secara terperinci apa faktor kajian yang sedang diteliti berikutan ketiadaan pembolehubah yang tepat.

Pada tahun 1973, American Psychological Association atau APA mengadakan penyiasatan bagi mengkaji adakah berlaku pelanggaran etika dalam kajian penjara Stanford ini. Hasil kajian itu pada mulanya membuktikan tidak wujud sebarang pelanggaran etika dalam operasi kajian tersebut. Namun beberapa perubahan pada garis panduan etika kajian oleh APA yang diwujudkan selepas itu, membuktikan wujudnya kesan negatif dan buruk ke atas peserta kajian.

Ini menyebabkan satu larangan rasmi terhadap segala jenis kajian serupa diwujudkan di Amerika Syarikat, tidak membenarkan mana-mana individu diletakkan lagi di dalam eksperimen berbentuk simulasi sedemikian rupa. Larangan ini masih digunapakai sehingga kini.

Kisah eksperimen penjara Stanford menjadi topik yang kerap dibincangkan bagi mereka yang terlibat dalam bidang pengajian psikologi. Kisah kajian ini menjadi inspirasi kepada sebuah filem yang diterbitkan pada tahun 2015 .


Siapakah Sebenarnya Low Taek Jho a.k.a Jho Low?

Jho Low. Nama yang kita sering dengar di kaca TV namun tidak mengetahui siapa sebenarnya individu ini. Dia dikatakan mempunyai kaitan dengan syarikat kontroversi 1MDB dan dikatakan mempunyai hubungan rapat dengan bekas Perdana Menteri, Dato Seri Najib Razak.

Namun, sehingga kini tiada siapa tahu dengan terperinci siapa individu ini, di mana dia berada dan apakah peranannya dalam syarikat yang telah menjadi buah mulut seluruh dunia.

Lahir pada tahun 1982, nama penuhnya adalah Low Taek Jho, anak kelahiran Pulau Pinang. Membesar di Georgetown, Jho Low mendapat pendidikan di Sekolah Menengah Chung Ling dan Sekolah Antarabangsa Pulau Pinang sebelum dihantar ke sekolah elit di England, Harrow School.

Jho merupakan cucu kepada Low Meng Tak, seorang ahli perniagaan berasal dari China, dan bapanya "Larry" Low Hock Peng merupakan eksekutif syarikat pelaburan MWE Holdings pada tahun 1990an.

Jho kemudiannya menyambungkan pelajara di Universiti Pennsylvania di mana dia meneruskan membina hubungan dengan rakyat Malaysia dan juga kepentingan orang Kuwait dan Jordan di situ.

Menurut Times, Jho Low berula dengan membantu kalangan rakan-rakannya yang kaya untuk menguruskan wang mereka ketika berada di kolej. Kumpulan tersebut termasuklah Riza Aziz, anak lelaki Rosmah Mansor, isteri bekas Perdana Menteri Najib Razak dan juga anak-anak dari keluarga diraja Timur Tengah.

Kemudian, Jho Low menjadi broker untuk pelbagai pembelian hartanah di Amerika Syarikat yang mana setiap satunya bernilai berjuta-juta dolar Amerika dan mendakwa bertindak bagi pihak pelabur.

Dia juga kelihatan ketika syarikat produksi Riza Aziz, Red Granite Pictures masuk ke Hollywood, walaupun kemudiannya menafikan sebagai pembiaya syarikat.

Di media, Jho Low dilabelkan secara meluas sebagai seorang jutawan. Dahulunya Jho tidak menunjuk kekayaan sendiri, menggambarkan dirinya lebih kepada "penjaga" rakan-rakannya yang kaya.

Jho juga memberitahu Wall Street Journal bahawa datuknya mendapat keuntungan yang sangat banyak melalui pelaburan perlombongan dan minuman keras di Thailand.

Dia juga menjual hartanah kepada rakannya Riza Aziz dengan keuntungan yang besar. Pada tahun 2013, Wall Street Journal mengganggarkan nilai kekayaan keluarganya sebanyak RM6.96 bilion.

Menurut New York Times pada tahun 2007, Jho Low menubuhkan kumpulan pelaburan yang melibatkan seorang putera raja dari Malaysia, seorang sheikh Kuwait dan rakan dari Emiriah Arab Bersatu.

Jho juga merupakan ketua syarikat Jynwel Capital bersama abangnya, Szen Low.

Jho menjadi perhatian New York Times disebabkan oleh pembelian beberapa hartanah di Amerika Syarikat di bawah syarikat shelf (syarikat yang tak ada aktiviti). New York Times menyiasat individu yang membeli kondominium mewah di bandar itu menggunakan "wang tersembunyi".

Pembelian yang dibuat oleh Jho termasuklah kondominiu Time Warner Center yang sebelum itu dimiliki oleh Jay-Z dan Beyonce, dengan harga RM120 juta.

New York times juga mengetahui akan urusan perniagaan Jho Low dan hubungannya dengan ahli keluarga bekas Perdana Menteri, Najib Razak.

Menurut Jho Low, dia tidak mempunyai peranan rasmi dalam syarikat milik kerajaan Malaysia 1MDB. Namun, dia memberitahu menawarkan pendapat kepada lembaga pengarah syarikat ini dari semasa ke semasa. Namun, menurut New York Times, beberapa orang rakannya adalah ahli lembaga pengarah 1MDB.

Pada 28 Februari 2017, Sarawak Report telah menerbitkan beberapa siri laporan penyiasan yang mendakwa bahawa Jho Low menggunakan PetroSaudi sebagai cara untuk mengawal wang 1MDB. Laporan tersebut mendakwa sebahagian daripada wang ini digunakan untuk membeli UBG Bank dari Ketua Menteri Sarawak.

Jho Low juga terlibat dalam pelaburan seni kontemporari dan telah mengumpulkan koleksi yang sangat mengagumkan dengan kuasa pembeliannya. Dia juga mempunyai usaha menderma, terutamanya melalui Jynwel Foundation. Pada Oktober tahun lepas, Jynwel melancarkan tawara untuk membeli Reebok daripada Adidas AG dengan harga RM8.74 bilion.

Selepas kerajaan Barisan Nasional pimpinan Dato Seri Najib Razak tumbang di PRU 14 yang lalu, kini Jho Low yang dikatakan tidak dapat dikesan sebelum ini telah tampil membuat penjelasan.

Jho berkata dia tidak ada kena mengena dengan syarikat 1MDB dan digunakan sebagai kambing hitam oleh syarikat tersebut. Dalam temubual bersamanya, Jho memberitahu kemungkinan dia dipergunakan adalah kerana personalitinya yang mungkin mudah dimanipulasi oleh sesetengah pihak.'


Sejarah Beg Tangan Hermes Birkin Yang Mencecah Harga Jutaan Ringgit

Sekali lagi kecoh mengenai beg Hermes Birkin. Pihak PDRM telah menggeledah rumah bekas Perdana Menteri Malaysia dan rumah Tan Sri Desmond Lim justeru merampas barang-barang mewah yang dikaitkan dengan skandal 1MDB.

Antara yang dirampas adalah 274 kotak yang dikatakan beg tangan mewah, termasuklah beg Hermes Birkin yang mampu mencecah harga berjuta-juta ringgit. Jumlah ini adalah sangat tidak masuk akal memandangkan harga setiap satunya yang sangat mahal. Mengapa ia begitu mahal?

Terdapat khabar angin bahawa Victoria Beckham memiliki kira-kira 100 beg tangan Hermes Birikin bernilai lebih RM8 juta.

Apabila bercakap mengenai hierarki beg tangan, Hermes Birkin adalah simbol status kepada kemewahan dan kekayaan muktamad. Harganya bermula daripada RM47,000 seunit dan meningkat setiap tahun sehingga mencecah RM3 juta.

Antara selebriti lain yang memiliki beg tangan ini adalah Kim Kardashian yang dilihat menggunakannya sebagai beg gym. Pada tahun 2012, beg Birkin yang diperbuat daripada kulit buaya berharga RM400,000 telah dibakar dan dihancurkan menggunakan gergaji oleh Francesca Eastwood, anak Clint Eastwood dalam satu projek seni.

Beg yang melambangkan kekayaan dan kemewahan ini dihasilkan pada tahun 1984. Beg ikonik ini mendapat nama daripada pelakon terkenal British yang berpangkalan di Paris, Jane Birkin dan wujud disebabkan satu insiden. Ia berlaku pada tahun 1981, ketika Jane dalam  penerbangan Air France dari Paris ke London.

Ketika itu, tempat duduk Jane Birkin dinaiktaraf kepada kelas pertama, yang kebetulannya betul-betul di sebelah Ketua Pegawai Eksekutif Hermes pada masa itu, Jean-Louis Dumas.

Semasa pesawat bersedia untuk berlepas, Jane cuba untuk memuatkan segala barangan yang dibawanya ke dalam tempat letak beg di bahagian atas tempat duduk. Jane membawa beg jerami yang mana tak mampu menampung segala barang di dalamnya, membuatkan ia bocor dan jatuh berselerak.

Jane kemudiannya mula mengamuk dengan berkata beg-beg yang cantik semuanya tidak cukup besar untuk membawa banyak barang, membuatkan CEO Hermes itu mendapat idea baru. Jean-Louis tahu bahawa Jane bukanlah satu-satunya wanita yang mengalami masalah ini dan melihatnya sebagai satu peluang yang unik dan praktikal.

Jean-Louis kemudiannya mencadangkan Jane memerlukan beg yang berfesyen yang lebih kuat dan kukuh. Perbualan tersebut telah mencetuskan penghasilan aksesori wanita yang ideal ini, Hermes Birkin.

Namun, Birkin tidaklah mendapat sambutan hangat dalam masa yang singkat dan mula dikenali di penghujung tahun 1990-an. Beg ini boleh dimiliki jika anda mampu menunggu di senarai menunggu, yang mampu mencecah sehingga 6 tahun.

Dan selepas 30 tahun daripada pelancarannya, permintannya yang sangat tinggi membuatkan tiada lagi istilah senarai menunggu (waiting list) seperti jenama-jenama mewah lain.

Ia menjadi wish-list (senarai-teringin), bukan lagi order-list. Hermes tidak lagi mengambil pesanan daripada pelanggan, dan anda hanya boleh berharap untuk memiliki seunit beg Birkin.

Ketika ini, dianggarkan hanya terdapat 200,000 unit Birkin sahaja di dunia. Disebabkan permintaan yang tersangat tinggi, beg Birkin mempunyai nilai jualan semula yang sangat tinggi di kebanyakan negara, terutamanya di Asia.

Beg Birkin yang paling mahal pernah terjual dalam jualan lelongan adalah beg Nicolitus Himalaya Crocodile Birkin dengan harga RM1.5 juta di Hong Kong.

Beg Hermes adalah buatan tangan yang dihasilkan di Perancis menggunakan jahitan pelana yang menjadi signature syarikat ini yang dihasilkan pada tahun 1800-an. Setiap beg tangan dijahit, dicat dan digilap, mengambil masa beberapa hari untuk disiapkan.

Kulit-kulit diperoleh beberapa sumber di Perancis yang memberikan pelbagai bau dan tekstur. Syarikat Hermes menerangkan mengapa kos seunit beg Birkin itu sangat mahal, yang mana melibatkan tahap pertukangan yang tinggi.

Beg yang mempunyai ruang luas, elegan dan dalam masa yang sama sporty, dengan pemegang direka khas untuk dipegang menggunakan tangan atau pergelangan tangan, dilengkapi dengan 4 stud di bahagian bawah, Birkin mewakili fesyen yang baru dan moden.

Birkin boleh dikatakan memainkan peranan utama dalam menjadikan Hermes sebagai pelopor fesyen beg tangan mewah. Ia membuka pasaran dan pelanggan baru kepada Hermes, dalam masa yang sama mengubah klien tipikal Hermes.

Walaupun pelbagai jenis kulit haiwan dan julat warna yang kini terdapat di pasaran, namun rekabentuk asal Birkin tidak pernah berubah sejak dilancarkan. Namun, saiznya telah berubah daripada saiz asal 35 sentimeter, kepada beberapa variasi termasuklah beg mini dan saiz besar untuk perjalanan jauh.

Skala harga bermula daripada kulit biasa kepada versi buaya, yang mana beg kulit buaya Porosus mampu mencecah harga 5 kali ganda beg kulit haiwan-haiwan lain.

Batu-batu berharga dan berlian pada beg Birkin mula menghiasi beg mewah ini 10 tahun lalu pada tahun 2008, berikutan pertambahan pelanggan dari pasaran baru.

Disebabkan beg ini sangat bernilai dan sukar untuk didapati, membuatkannya menjadi tumpuan utama oleh pengeluar beg tangan palsu. Terdapat beberapa tangkapan melibatkan beg tangan Hermes Birkin palsu.

Beg palsu yang memerlukan 20 jam untuk dihasilkan mampu menjana keuntungan RM150,000, menarik minat mereka yang tidak bertanggungjawab.

Kegiatan jenayah antarabangsa yang menghasilkan Hermes Birkin palsu telah berjaya dipatahkan oleh polis Perancis pada tahun 2012, yang mana menurut laporan, didalangi oleh beberapa orang kakitangan Hermes sendiri.

Menurut pakar, sesuatu beg itu tidak boleh didedahkan mengapa ia kelihatan palsu, kerana pemalsu akan menggunakan maklumat ini untuk memperbaiki penghasilan, sehinggakan menjadi sangat sukar untuk dibezakan. Terdapat beg palsu yang sangat serupa seperti asli dari Itali dan Perancis.

Jane Birkin hanya memiliki 4 unit beg Hermes Birkin sahaja sepanjang hidupnya dan satu daripadanya dijual untuk tujuan amal. Untuk mengetahui senarai beg tangan Hermes Birkin yang paling mahal pernah dijual, sila ikuti artikel ini.


Dr. Maszlee Malik : Biodata Ringkas Menteri Pendidikan Malaysia Yang Baharu

Setelah lebih daripada 1 minggu kerajaan Pakatan Harapan membentuk kerajaan Malaysia yang baru, kini Perdana Menteri Malaysia, Tun Dr. Mahathir Mohamad telah menyenaraikan senarai 13 menteri kabinet yang baru.

Antara jawatan menteri yang boleh dikatakan paling penting sudah tentulah Menteri Pendidikan, yang mana akan bertanggungjawab penuh terhadap pendidikan di Malaysia.

Sebelum ini, jawatan ini diumumkan dipegang oleh Perdana Menteri sendiri namun disebabkan manifesto Pakatan Harapan menyatakan bahawa Perdana Menteri tidak akan memegang mana-mana portfolio, maka jawatan tersebut dilepaskan dan pelantikan baru dilakukan.

Individu yang dilantik menjadi Menteri Pendidikan Malaysia yang baharu adalah Dr. Maszlee Malik, dan dengan itu iluminasi.com ingin kongsikan biodata ringkas mengenai beliau.

Mewakili Parti Pribumi Bersatu Malaysia (BERSATU), YB Dr. Maszlee Malik adalah Ahli Parlimen Simpang Renggam. Anak jatih Johor Bahru ini mendapat pendidikan awal di Sekolah Temenggong Abdul Rahman (STAR) (2). Beliau kemudiannya menyambung pelajaran menengah di Maktab Sultan Abu Bakar (English College).

Dr. Maszlee melanjutkan pelajaran ke Jordan dan menamatkan pengajian ijazah sarjana muda dari Universiti Al al-Bayt serta pengajian peringkat sarjana di Universiti Malaya. Kedua-dua sijil ini adalah dalam bidang Fizq dan Usul al-Fiqh.

Beliau kemudiannya meyertai Madrasah Al-Quran Waddin pada tahun 1989 dan seterusnya ke Maahad Johor.

Pada tahun 2007, Dr. Maszlee melanjutkan pelajaran di School of Governments and International Affairs (SGIA) di Universiti Durham, England dan dikurniakan ijazah kedoktoran pada tahun 2011 dalam bidang Good Governance.

Bermula tahun 2000, Dr. Maszlee menyertai barisan kepimpinan pendidik Univesiti Islam Antarabangsa Malaysia (UIAM), bertugas sebagai pensyarah kanan di Jabatan Fiqh dan Usul al-Fiqh di Kuliyah Ilmu Wahy dan Sains Kemanusiaan.

Beliau juga sangat aktif dan terlibat secara langsung dengan pertubuhan-pertubuhan seperti:

Dari segi media, Dr. Maszlee sangat terkenal sebagai moderator debat dan wacana politik serta penganalisis politik Timur Tengah, pemikiran politik Islam dan juga gerakan Islam kontemporari.

Beliau yang kini berusia 44 tahun tidak menyangka akan dilantik menggalas jawatan ini namun berkata sistem pendidikan Malaysia kini harus digubah dengan kaedah baharu. Dr. Maszlee juga berkata sistem kedudukan juga tidak harus menjadi tumpuan lagi.

“Yang perlu diubah antaranya ialah bebanan guru yang perlu melakukan kerja-kerja seperti perkeranian dan tidak menumpukan perhatian kepada perkara utama iaitu mengajar manakala pelajar pula dibebani dengan beg berat kerana perlu membawa buku yang banyak,” katanya.